
Mun amince da cewa, wannan kundi na ABUBAKAR BELLO mai Lamba 1710106002 ya cika dukkanin ƙa’idojin da aka shimfiɗa, dangane da neman shaidar digirin farko na B.A Hausa, a Sashin Nazarin Harsunan Nijeriya, Jami’ar Usmanu Ɗabfodiyo, Sakkwato.

	                                           Na sadaukar da wannan aiki ga iyayena maza da mata da malamaina na addini da na boko.


















[bookmark: _Toc161234502]GODIYA
         Dukkan yabo da godiya sun tabbata ga Allah maɗaukakin sarki wanda ya raya mu ya kuma ba mu ikon kawo wannam mataki na ilimi. Tsira da amincin  Allah su tabbata ga Annabi Muhammadu (S.A.W). Da alayensa da sahabbansa da duk waɗanda suka bi tafarkinsa har zuwa ranar tashin ƙiyama.
             Bayan haka, ina miƙa godiya ta musamman ga jagoran wannan aiki malamina Dr. Rabi’u  Aliyu Rambo wanda ya ɗauki ɗawainiyar duba wannan aiki tare da yin gyere-gyere da kuma ba da shawarwari da suka dace don ganin an cimma nasarar  wannan aiki. Allah ya saka masa da mafificin alherinsa, ya kuma albarkace shi da zuriyarsa baki ɗaya, ya kuma saka masa da gidan Aljanna Firdausi. Haka kuma, ina miƙa godiyata ga Prof. Aliyu Muhammad Bunza da Prof. Salisu Ahamad Yakasai da Dr. Umar Aliyu Bunza da malam Sama’ila Umar bisa ga gyere-gyeren da suka yi da kuma  shawarwarin da suka bayar domin ganin  aikin ya kammala.
         Ina miƙa godiyata ga shugaban wannan Sashen Ƙoyar da Harsunan Nijeriya, Jami’ar Usmanu Ɗanfodiyo, Sakkwato wato Prof. B.B Usman. Allah ya saka masa da Alheri ya kuma cika burinsa. Amin.
      Godiya ta zama dole ga dukkan malamaina na Sashen Koyar da Harsunan Nijeriya, Jami’ar Usmanu Ɗanfodiyo, Sakkwato, saboda kyakkyawan mu’amala da kulawar da suka ba ni a lokacin da nike gudanar da wannan karatu.
Bazan manta da taimakon da mahaifana suka ba ni ba na  taimakon ƙudi da kuma shawarwari na ganin wannan aikin ya kammala.
     Ina miƙa godiyata ta musamman ga Gwannatin Jihar Sakkwato ɗaukar nauyina ta tayi, da kuma bani dama na zuwa wajen ƙaro ilimi.
                                                   
       Daga ƙarshe, ina miƙa godiyata ga dukkan abokan karatuna na wannan Sashe da ‘yan uwana na kusa da na nesa dan iyalaina da aminaina da yannaina da ƙannaina maza da mata da sauran ‘yan uwa da abokan arziki saboda irin gudumuwar da suka bayar da kuma addu’o’i da suka yi dare da rana na ganin kammala wannan aiki lami lafiya. Allah ya saka wa kowa da alherinsa amin summa amin.

GABATARWA
1.1 [bookmark: _Toc161234504]Shimfiɗa
Wanan aiki ya yi bayani ne akan Bori a bakin mawaƙan baka na ƙasar Hausa. Waɗannan mawaƙan sune mawaƙa ko makaɗan dake samarda kiɗi da waƙa a ƙasar Hausa da kewayen ta.Babu shakka waɗannan mawaƙan sun taka muhimmiyar rawa wajen yaɗawa da kuma yin amfani da waɗannan hanyoyi na bautar Baushe wato Bori da Tsafi da kuma Camfi a cikin waƙar su.	
         Wanan aikin an aka shi zuwa babi biyar kacal, babi na farko ya yi magana ne a kan dalilin  da ya sa aka  gudanar da wanan binciken, da kuma manufar binciken, haka kuma babin ya yi bayanin hanyoyin da aka bi wajen tara bayanai, haka kuma ya yi bayanin farfajiyar bincike da kuma muhimmancin bincike, sai kuma daga ƙarshe naɗewa.
          Babi na biyu ya yi bayani a kan bitar ayyukan da suka gabata a  kan Bori  da kuma in da babin ya zaƙulo bayanan da masana Bori sukayi . Haka kuma wanan babin daga ƙarshe ya yi bayani a kan hujar ci gaba da bincike.
         Babi na uku, ya yi bayani ne a kan waiwaye a kan Bori, ya yi magana a kan tarihin Bori , da ma’anar Bori, da nau’o’in Bori, da yadda ake yin Bori, da kuma kayan mai Bori.
         Babi na hadu, ya yi bayani ne a kan Bori a bakin mawaƙan baka na Hausa, da yadda suke anfani da kalmar Bori a cikin waƙoƙin su. 
         Babi na biyar, kuma shi ne babi na ƙarshe na kammalawa, ya yi bayani ne a kan takaitawa da kuma sakamakon bincike, da shawarwari, da kuma kammalawa da kuma naɗewa. Haka kuma wanan babin ya dunƙule kundin ne gaba ɗayan sa, ya kuma fito da irin tsikacin da mai bincike ya yi game da harakar Bori. Sannan kuma daga ƙarshe ya bada shawarwarin da zasu zama jagora ga duk mai son ko buƙatar faɗaɗa bincike a wanan fanni. 

1.2 [bookmark: _Toc161234505] Dalilin Bincike
Kamar ko wane irin bincike da a kan bukaci a gudanar da shi, a kan yi shi ne domin zaƙulo wasu muhimman al’amurra da suka wanzu waɗanda ba’a san su ba tun farko ko kuma an san su amma ba a tara su ba don nazarin su ba. Don haka wanan binciken ya yi ƙaƙarin zaƙulo waɗannan sababbin al’amurra ya tara su wuri ɗaya domin jin daɗin nazari, da yake shi wannan binciken ya shafi  Bori a mawaƙan baka na Hausa, shi wanan Bori yana nufin bautar iskoki  wanda yake ɗaya ne daga cikin addinin gargajiyar Bahaushe. Wanan binciken zai yi nazarine a kan Bori a mawaƙan baka na Hausa. 
1.3 [bookmark: _Toc161234506]Manufar Bincike 
Manufar bincike ita ce lalubo baituttukan da mawaƙan hausa suka ambaci Bori a cikin waƙoƙin su, domin taskace waɗannan baitocin waje guda domin masu nazari su samu sauƙin nazarin su. Ta haka zamuga yanda mawaƙan ƙasar Hausa suka yi amafani da Bori a cikin waƙoƙin su na Hausa.
       Ya zama dole ne a dinga farutar irin waɗannan baitocin domin nazrin su ko kuma wata rana a neme su a rasa  ya zaizaye har su ɓace, muddin hakan ya auku babu shakka za’a samu babban giɓi, kenen a  al’adun Hausawa don haka dole ne mu bincike su mu kuma a dana su, domin yin nazari. Anan yana, yana daga cikin manufar wannan bincike tsattsamo waɗanan baitocin na Bori a bakin mawaƙan baka na Hausa. 
1.4 [bookmark: _Toc161234507] Hanyoyin Gudanarda Bincike
		Kafin cimma nasarar tattara bayanai an bi hanyoyi da dama wajen tattara waɗannan bayanai, babbar hanyar itace ta duban ayyukan da suka gabata, waɗanda masana suka yi  a dangane da wanan bincike. Haka kuma zan yi ƙoƙarin saurarin waƙoƙin da kuma da kuma duba littafan waƙoƙin mawaƙan ƙasar Hausa domin zaƙulo waɗannan baitocin na Bori. Haka kuma an zanta da masana wanan fanni a ilmance. A ƙarshe an yi ƙoƙarin amfani da wasu  shafukan intanet domin tattaro bayanai. 
1.5 [bookmark: _Toc161234508] Farfajiyar Bincike 
Wannan binciken, an keɓe masa farfajiya, farfajiyar ita ce abunda mawaƙan ƙasar Hausa suka  ce game da bori. Don haka duk wani bayini a kan wanan bincikin ya shafi Bori a mawaƙan baka na Hausa.
1.6 [bookmark: _Toc161234509] Muhimmancin Bincike 
Bincike ko wane iri ne ya na da muhimmanci ga rayuwar al’umma, da yake zai iya ilmantarwa a kan wani abu da ba a sani ba, ko ya fito da muhimmancin wani abu don mutane su yi koyi don su anfana. Ko kuma ya fito da illar wani abu don mutane su guje masa. 
1.7 [bookmark: _Toc161234510]Naɗewa
Wannan babin an gabatar da bayani ne a kan abin da wannan kundin bincike ya ƙunsa, inda aka fito da dalilin bincike da muhimmancin bincike da manufar bincike da farfajiyar bincike da kuma hanyoyin da aka bi wajen gudanar da bincike.

BITAR AYYUKAN DA SUKA GABATA
[bookmark: _Toc161234512]2.0 Shimfaɗa  
          Wanan babin ya yi bayani ne a kan bitar ayyukan da suka gabata  masu dangantaka da wanan bincike suka yi wanda ya shafi bori kai tsaye da kakaice. A ƙoƙarin haka ta cimma wanan manufa, anyi bitar kundayen dagiri da littafai da muƙalu da shafukan sadarwa na zamani (internet). A ƙarshe babin ya kawo hanyar ci gaba da bincike.  
[bookmark: _Toc161234513]2.1  Kundin Digiri na Uku 
	Bunza, (1995) an nazarce ayyukan malaman tsibbo, da mu’amala da aljannu wajen magani da warkarwa. Ya yi tsokaci sosai a magunguna gargajiya na ko wane ɓanagaren rayuwa. Wannan yana da alaƙa da wannan bincike ta fukar mu’amala da aljannu wajen magani da warkarwa. Inda suka sha banban, an duba ayukan malaman tsibbo. Wannan bincike ya keɓanta ne ga bori a bakin mawaƙan baka na ƙasar Hausa. 
Bunza, (1990), Ya yi bayanin tarihin Hausawa da addininsu na gargajiya waɗanda suka shafi bori, tsafi da kuma canfi. Ya kuma yi bayanin irin dabaru ko wainar da Hausawa ke toyawa a fagen sihiri da siddabaru. Wannan aiki yana da alaƙa da wannan bincike da ake son gudanarwa, saboda yana magana ne a kan bori bori , tsafi, canfi. A ɗaya ɓangaren kuma, ya banbanta da wannan bincike da ake so a gudanar, saboda An iyakance aikin a kan fagen sahiri da siddabaru. Duba da wannan bincike za a gudanar da shi ne a kan bori a bakin mawaƙan baka na Hausa.
	Gobir, (2012) ya kalli cutukan ƙasar Hausa da abubuwan da ke haddasa su a tunanin Bahaushe. Binciken ya nuna cutukan da iskoki ke haddasa wa su ne kan gaba, domin sun fi yawaita, tare da haifar da matsala ta naƙasar rayuwa da wahalar magani. Aikin yana dan gantaka da wanan aiki ta fuskar magani a sancewar bori shima ana amfani dashi wajen yin maganin cututuka da dama, inda aikin ya banbanta da wannan shi ne ya keɓanta ne kawai a kan cutukan ƙasar Hausa. Saboda wannan bincike da za a gudanar zai mayar da hankali kan nazarin bori a bakin mawaƙan baka na Hausa.
	Gummi, (2014) an gudanar da binciken ne a kan yadda sihiri da siddabarun sarkawa yake. An fito da irin rawar da sarkawa ke takawa  a fagen kiyon lafiya na gargajiya, musamman yadda ake amfani da kifi a a matsayin magani, ko wannan aiki yana da alaƙa da wannan bincike, saboda anyi magana akan sahiri da siddabaru, haka kuma bori yana da alaƙa da sihiri da kuma siddabaru. Saɓanin waannan bincike da ya keɓanta ga nazarin bori a bakin mawaƙan baka na Hausa.
	Rambo, (2018) a aikin an fayyace wasu nau’ukan magunguna na kawar da wata cuta ko riga-kafi ko kariyar kai da na nuna waibuwa ko siddabaru waɗanda masassaƙa kan bayar a cikin al’umma domin kula da kiyon lafiya  Ƙasar Hausa. Wannan aikin yana da alaƙa da wannan bincike da ake son gudanarwa, saboda yana magana ne a kan magani da waibuwa da kuma siddabaru na Ƙasar Hausa, kasacewar bori a matsayin magani na warkarda da cuta a Ƙasar Hausa. Ta ɗaya ɓangaren kuma sun banbanta da wannan bincike saboda aikin ya taƙaita a kan nazarin ayyukan sana’ar sassaƙa. Maimakon bori a bakin mawaƙan baka na Hausa.
[bookmark: _Toc161234514] 2.1.1 Kundin Dagiri na Biyu
	Bunza, (1990) an gudanar da binciken a kan matsayin magani a shari’ar musulunci da yadda ya kamata a yi amfani da shi. Aikin ya ya fito da asalin tsibbu da yaɗuwarsa a ƙasar Hausa, tare da irin aikace aikacen malaman tsibbu a Ƙasar Hausa. Aikin yana da alaƙa da wannan bincike da za a gudanar saboda yana magana ne a kan magunguna, kasacewar kuma bori a matsayin magani na warkar da cututuka a Ƙasar Hausa. A ɓangare ɗaya kuma, ya banbanta da wannan bincike da za a gudanar, saboda an iyakance aikin a kan siddabaru da sihirin Hausawa. Duba da wannan bincike da za a gudanar da shi ne a kan nazrin bori a bakin mawaƙan baka na Ƙasar Hausa. 
 	Gobir,(2002) ya yi bayani a kan bori da kuma iskoki da masu ruƙiya. bugu da ƙari ya yi bayani a kan bori da kuma gudumuwar da ‘yan bori ke bayarwa ga al’umma, duk da kasan cewar wanan aikin ya  da bayanai masu inganci, amma bai taɓo wanan aikin  ba ta wani gefe,kamanacin wannan aikin shi ne bori da mu’amala da iskoki. Wannan aikin kuwa ya banbanta da  aikin kusancin kuwa shi ne duk ayyukan sun shafi bori. Aikin ya banbanta domin a wannan bincike an dubi bori ne daga bakin mawaƙan baka.
	Muhammad, (2008) an yi bayanin ciyon hauka da sanadin ciyon hauka. Aikin ya kawo ire-iren ciyon hauka da tsarin yanayi da camfi a kan ciyon. An fito da hanyoyin magance ciyon hauka gargajiyance. Aikin yana da alaƙa da wannan bincike da za a gudanar, saboda nazarin anyi shi ne a kan cuta da maganni, dangatakar shi ne kasancewar ana amfani da bori amatsayin magani a Ƙasar Hausa. Ta wata fuskar kuma, ya banbanta da binciken da za a gudanar saboda taƙaituwar aikin a kan ciyon hauka. Maimakon bori a bakin mawaƙan baka na Hausa.
	Abubakar, (1997) Ya yi bayanin ma’anar bori da yadda ake yin sa a Zariya da matsayin bori a addinin musulinci, girka da wuraren iskoki a Zariya. Wannan aikin yana da alaƙa ta kusa da wannan binceken da za a gudanar, saboda ya kawo ma’anar bori da yadda ake yin sa. Banbancin da ke tsakaninsu bai wuce na taƙaitawa kan yadda ake yin bori a Zariya ba, da matsayin bori a addinin musulunci ba. Saɓanin wannan bincike da za a gudanar a kan bori daga bakin mawaƙan baka na Hausa.
[bookmark: _Toc161234515] 2.1.1.1  Kundin Digiri na Farko 
   	 Lokacin da ake gudanar da wannan bincikin, an ci karo da nazarce-nazarce masuyawa da aka yi a kan sha’anin bori ,amma  kawo yanzu banci karo da aikin da ya yi dai-dai da wannan ba, wanda ke magana a kan bori a bakin mawaƙan baka na Hausa. 
	Yusuf, (2012) aikin ya fito da bayanin tasirin zamananci a kan bori, ya yi bayanin ire-iren bori da yadda ake yinsa can da da kuma yanzu. Wannan aikin yanada alaƙa ta kusa da wannan binciken da za a gudanar ta fuskar bori, inda suka sha banban, bai wuce karkatar aikin kan tasirin zananci a kan bori ba. Maimakon wannan bincike da ya keɓanta ne ga bori a bakin mawaƙan baka na Hausa.
       Muhammad, (1982) ya ba da ma’nar bori da cewa, yana ɗaya daga cikin daɗaɗɗiyar hanyar bautar gargajiyar Bahaushe. Duniya tana kunshe da manya manyan halittu da dama, manya cikin su sune mutane da aljannu. Ya ci gaba da cewa, aljannu Allah ya ba su baiwa mai tarin yawa da yasa ba’a ganin su, waɗannan aljannun daga baya aka ce musu iskoki, haka kuma ya rarraba iskokin ‘yan bori zuwa gida biyu watau baƙaƙe da farare waɗannan iskoki ne idan suka so mutum sai su zauna da da shi ya kama hawa borinsu. Wannan binceken yanada kusanci da wanan aikin da za a gudanar ta fukar bori. A wani gefen kuma, ya banbanta da wannan bancike da za a gudanar, saboda an iyakance aikin a kan ma’anar bori. Maimakon nazarin bori a bakin mawaƙan baka na Hausa.
	 Bunza,  (2006) ya ba da ma’anar asalin kalmar bori daki daki kamar haka : a cewarsa, Bahaushe ya sami kalmar bori daga kalmar ” bore” wanda yake nufin zanga-zanga ta fito-na- fito da nuna rashin yadda da burin ta’addanci domin ramuwar gayya ka ta’addanci ko tawaye ga wanda ba a so. Idan an fito bore za a ga mutane sun fito da sigar baƙin ciki, da sutura maras kyau wasu ba hula, wasu ba riga, wasu ba takalmi ana zanga zanga ana ƙone ƙone kowa ranshi a ɓace.                                                                                                                                                                                   Ya ƙara da cewa, kalmar bori ta samu ne daga borin tukinyay kunu ko yuwo keyi idan an daura ta a kan wutar girki a yayin da rywan zafi ya tafasa sai ya fara zaɓarɓaka za a ga girkin ya shiga wani hali kamar haka , da farko girkin zai ture marfin da aka rufe shi da shi ruwan zai fito waje da ƙarfi zai riƙa fitarda kumfa, wutar zata mutu ta ko wane gefe. Idan girkin ya yi hakan a kan cewa mai girkin tukunyar ki ta yi bori, sai marfin ya faɗi ƙasa sai kumfa ya fara fita daga bakin tukunyar, haka lamarin yake ga ‘yan bori duk ɗan borin da bai faɗi ƙasa ba kuma kumfa bai fito a bakin sa ba, to bai hau bori ba. 
	Bugu da ƙari, masanin ya ci gaba da bada  ma’anar bori, ya hange kalmar da cewa tana da alaƙa da “Bauri”  na maganin bauri sawaye ne daga cikin ganyen itace da ɓawa ake haɗawa cikin tukinya a tafasa domin a sha matsayin magani, ba a saukewa sai ya dafu sosai tukinya tayi bori sosai an tabbatar cewa wutar takai ko’ina. A aƙa’idar bauri, abu ne wanda sai an rufe ido ake iya shan sa, idan za a ba yaro kuma sai an riƙe an yi masa daure, ya na ihu ya na fizge fizgen jiki irin na ɗan bori idan ya hau bori, ta iri haka za’a iya cewa kalmar bori ta samo asali ne daga bauri, dalili kuwa shi ne ana shan  bauri ne domin deɓe tsoro da razana da son jiki da gudun haɗari domin daga tsallen da ake yi ana ana faɗuwa wata alamace da ke nuna cewa bori ya ratsa jikin ɗan bori baya tsoron komai.
       A wani hasashen kuma masanin ya kalli kalmar bori ta fuskar tsarin ginin ta na kalmar nahawun Hausa da kalmomin fannu na gefen da ta fito, a matsayinta na kalma ‘yar gaɓa biyu boo/rii, malamin ya dube ta kamar haka: 
                          Gaɓoɓin kalmar biyu ne “bori”
                          Muryoyin gaɓoɓin dogaye ne “boori”
                          Gaɓa ta farko itace “boo”
                         Turken kalmar daga “boo” ya ke.
Idan aka dubi waɗannan kalmomi guda huɗu na kalmar za’a iya ganin cewa kalmomi guda biyu da suke danginta ne sunyi tarayya da juna wajen waɗannan sifofi huɗu da aka ambata a sama.
	Waɗananan kalmomi biyu biyu kowa sune bookaa da boobooniya, boka shi ne uban bori , ita ko boobooniya sai mutum ya hau bori yake shiga yanayinta na ɗan lokaci. Idan raƙumi ya ƙoshi yakan yi wani abu da ake cewa “ƙoƙiya” idan raƙumi ya na cikin wannan na ƙoƙiya kumfa zai dinga fita bakin shi da wani dogon abu ja kamar harshen sa ya na fita waje ya na kummbura idan ya na cikin wannan halin a kan ce ya fara boobooniya wanda yakan yi dai dai da halin  da‘yan bori .ke shiga idan suna cikin borin. Wannan binciken yanada alaƙa da wannan aikin, ta fuskar bori. Inda suka banbanta aikin ya taƙaita ne a kan ma’anar bori da saurnasu. Maimakon wannan aikin da za a gudanar a kan bori daga bakin mawaƙan baka na Hausa.	  
 	Ibrahim, (1968), ya ce bori ana yin sa ne domin neman magani na cututtuka da dama da suka dame mutane. Ya ci gaba da cewa , idan ciyo ya yi tsanani aka rasa maganin shi a kan kawo ma ‘ya bori maras lafiya kuma su warkar da shi bisa ga taimkon iskoki. Dukkanin masana wannan haraka ta bori a ilmance da aikace suna da’awar cewa, bori ba ana yin sa ne ba domin wasa ba ko nishaɗi, ga yadda wasu ke cewa kamar haka: “muna yin bori bori ne domin biyan buƙatar al’umma ta fannoni da dama musamman ta fannin neman magani na cututtukada aka rasa ga ne maganinsu”. Waɗannan iskoki da ake hawansu ba ana kiran su bane ba tare da wani dalili ba,domin da zarar aka ce  iska ya hau mutum, to zai fara neman dalilin kiran su da aka yi  don haka manufar bori a nan neman biyan buƙata ta fannin rayuwa da dama. Wannan yanada alaƙa ta kusa da wannan bincike da za a  gudanar, saboda ma’anar bori. Banbancin dake tsakaninsu bai wuce na taƙaitawa a kan bori ba. Maimakon wannan bincike da ya keɓanta ne ga nazirin bori a bakin mawaƙan baka na Hausa.                                                                                                                     	Surajuddin, (1998) ya yi nazari a kan maganin hauka da ire iren hauka da kuma mutanen dake bada maganin hauka. Wanan binciken yanada kusanaci da wannan aikin da ake son gudanar wa kasancewar ‘yan bori na bayarda maganin hauka, bayanin ‘yan bori suke bayar da maganin hauka ita ce alaƙar wannan aikin. Banbancin da ke tsakaninsu bai wuce na taƙaita a kan nazarin magungunan hauka da ire-iren hauka da kuma mutanen dake bayarda maganin hauka ba. Saɓanin wannan bincike da za a gudanar a kan nazarin bori a bakin mawaƙan baka na Hausa.
	Busa,  (1992) ya yi banin Cuta da Magani a Ƙasar Gwari da kuma dangantakarsa da na Ƙasar Hausa. Ya bayyana dangantakar da ke akwai tsakanin  cuta da maganin gargajiya a Ƙasar Hausa da kasar Gwari. Aikin ya bayyana kashe kashen cututtuka da ake samu a Ƙasashen. Daga cikin su ya kawo ‘yan kaɗan da suka shafi bugun iska. Aikin yana da alaƙa da binken da za a gudanar ta fuskar da ta shafi iska. Inda suka sha banban, bai wuce karkatar da aikin ya yi, a kan cuta da magani a ƙasar Gwari da kuma dangantakarsa da na ƙasar Hausa ba.  Yayin da wanda za a gudanar ya shafi nazarin bori a bakin mawaƙan baka na Hausa.
	Dutse,  (1989) ya yi bayanin yadda ake hawa Bori da ire-iren iskokin da ake kira,  Ya yi bayani a kan ma’anar bori da yadda ake hawan bori, da ire-irin iskoki maza da mata, da kirarinsu,amfaninsu da kuma illolinsu. Aikin yana da alaƙa ta kusa da wanda za a gudanar, saboda ya na magana ne a kan bori da yadda ake yin bori da kuma yadda ake hawa bori. A wani ɓangare kuma, ya banbanta da wannan bincike da za a gudanar,saboda an iyakance aikin  a kan bori da yadda ake hawa bori da ire-iren iskokin da ake idan aka hau bori da kirarinsu da illolinsu da amfaninsu, maimakon nazarin bori a bakin mawaƙan baka na Hausa da wannan binciken ya sa gaba.

	Bunza, (2000) ya kawo bayanin cewa, ra’ayin Baushe na cewa, cutar ciyon hauka tana mamaye kai ne, ya yi dai dai da ra’ayin addinin muslunci da kuma hasashen wasu masana kimiya. Dangatakar wannan muƙala da wannan bincike da ake son gudanarwa, yana da kusanci, saboda anyi magana ne a kan cutar hauka, saboda ‘yan bori suna daga cikin mutanen da ke bayarda maganin cutar hauka. Wani ɓangare wannan muƙala ta banbanta da banceken nan da za a gudanar, wannna muƙala ta taƙaita ne a kan cutar ciyon hauka. Saɓanin wannan bincike zai gudana ne a kan bori daga bakin mawaƙan baka na Hausa.
	Ɗanmaigoro, (2010) an bayyana magungunan gargajiya na Hausawa da fulani ta fuskar masu bada magani, waɗanda suka haɗa da bokanci da bori da maita, da magori, da tsubbu, unguwarzoma, an kawo magungunan sana’o’in maƙera da masunta. An fito da muhimmancin gargajiya ga Hausawa da fulani. Wannan aiki yana da kusanci da wannan bincike, saboda anyi magana a kan bori. Inda suka sha bamban, banciken yana magana ne a kan magungunan gargajiya na Hausawa da fulani ta fuskar masu bada magani. Wannan bincike zai keɓanta ne ga bori a bakin mawaƙan baka na Hausa.
	Adamu, (2014) an bayyana cewa Hausawa suna samun agungunansu ta hanyoyi biyu, wato ko dai ta hannun bokaye da ‘yan bori ko kuma ta hannun masu sana’o’in irin su masunta da maƙera da majema da mahauta da wanzamai a cikin kwaryar Ƙasar Hausa, an bayyana gudumuwar da masu sana’ar gargajiya suke bayarwa a fuskar magunguna. Wannan aiki yana da kusanci da wannan bincike da za a gudanar da ta shafi bori. A ɗaya ɓangaren sun banbanta, aikin ya karkata ne kan magungunan Hausawa ta fuskar sana’o’insu. Wannan bincike zai gudana ne kan bori daga bakin mawaƙan baka na Hausa. 

     	Bunza, (2006) aikin an nazarci dangantakar iskoki da cututuka an bayyana borin magani da borin girka, an fito da tsafin buwaya, da tadar cutukan jiki. Wannan aikin yana da dankantaka ta kusa da binciken da za a gudanar ta fuskar borin magani da borin girka, ta inda aikin ya banbanta da wannan bincike shi ne an iyakance aikin a kan gado feɗe al’ada. Saɓanin wannan aiki da za a gudanar, zai mayarda hankali ne kan nazarin bori a bakin mawaƙan baka na Hausa.  Ta fuskar intanet kuwa,  anci karo da wani matani mai taken Bori A Matakin Magani: “Tsokaci Daga Adabi”, Muhammad Abubakar Zabi, Sashen  Nazarin Nijeriya, Jami’ar Usmanu Ɗanfodiyo, Sakkwato, 08136844199,muhammadabubakarzabi@gmail.com, da kuma, Adamu Halilu, na Sashen Nazarin Harsunan Afirka, Jami’ar Ahmadu Bello, Zariya,08032307714. Inda suka yi bayanin, asalin Hausawa a taƙaice, da kuma ma’anar bori, kuma sun yi bayani a kan magani, da kuma ma’anar bori a taskar adabi, da kuma bori a rayuwar mawaƙan baka, inda suka kawo wasu baitoci ƙalilin daga bikin mawaƙan baka na Hausa, waɗanda suka ambaci kalmar bori a cikin waƙar su. Wannan matanin yana da dangantaka ta kusa da wannan binciken da za a gudanar, saboda ya yi magana kan bori a rayuwar mawaƙan baka. Inda suka sha banban, bai wuce na karkatar da matanin ba, a kan bori a matakin magani ba. Maimakon wannan binciken ya keɓanta ne ga nazarin bori daga bakin mawaƙan baka na Hausa.
            Waɗannan su ne kudayen da kuma muƙalu da littafai da kuma shafin intanet, da aka ci karo da su, waɗanda suke da alaƙa da wannan binciken. 
[bookmark: _Toc161234518]2.2 Hujjar Cigaba da Bincike
  	 A fannin ilimi ko nazarce-nazarcen al’amurra, ba za a taɓa cewa, an kai iyaka ba, amma duk da haka, ana iya cewa, yanzu tafiya ta fara nisa dangane da nazarin fannin borin gargajiyar Bahaushe, a ƙarƙashin al’adun Hausawa, amma kuma idan muka yi tankaɗe da rairaya a kan ayyukan da suka gabata na nazarce-nazarcen da masana suka yi a wannan fanni, zamu lura cewa , ko dai sun yi bayani kan bori  da ‘yan bori, da kuma magani da warkarwa  da cutar iskoki a matsayin ɓangaren maganin gargajiya, domin bada misali, sun taɓo wani ɓangare na wanan bori  a rayuwar mawaƙan baka amma ba duka ba. Saboda irin ganin muhimmancin da zaƙulo abubuwan da ba a sani ba keda shi,  da kuma ganin barazanar ɓacewar irin waɗannan baitocin, da mawaƙan baka na Hausa suka ambata a cikin waƙarsu, ina ganin ya dace in yi kyakkyawan nazari da zai fito da dubaru ko fasahar da Allah ya cusa a ƙwaƙwalen waɗannan mawaƙan da suka ambaci bori a cikin waƙoƙinsu na Hausa. Don haka babban hanyar aiwatar da wannan bincike shi ne ganin cewa bisa ga bitar da aka yi ba a gamu da wani aiki da ya yi dai-dai da wannan bincike ba.

          Kamar yadda bayani ya ya gabata,manufar wanan bincike ita ce gano bori a bakin mawaƙan baka na Hausa, musamman a wannan  lokacin ƙarni na ashirin da ɗaya. Kodayake ayyuka sun gabata na nazarce-nazarce da masana sakayi a fannin bori, amma kuma har yanzu ba su ƙosar da jama’a ba.  Ganin irin muhimmacin da waƙa da bori keda ga rayuwar Bahaushe,  aikin   ya dace a yi kyakkyawan nazari da zai zaƙulo waɗannan baitocin da mawaƙan baka na Hausa suka ambaci bori a cikin su. Matakan da za a bi domin ganin ƙudurin wanan bincike ya kammala sun haɗa da bitar ayyukan da suka gabata wanda ya shafi tattara bayanai daga littafai, da mujallu da kundayen bincike da aka gudanar a Jami’o’i da manyan makarantu. Haka kuma, akwai tattaunawa da mutanen da ke borin da kuma su kansu mawaƙan Hausa.  

     Wannan babin ya yi waiwayen ma’nar Bori, tarihin Bori, da yadda ake yin bori,haka babin ya waiwayi kayan  bori, da kashe-kashen bori a Ƙasar Hausa a matsayin shara fage.
3.2    Ma’anar Bori
        Masana al’ada sun yi ƙoƙarin kawo ma’anar bori kamar haka:
        Bunza, (1990),  ya yi  ƙoƙarin kawo ra’ayoyin masana da suka fassara bori kamar haka:
        Besmer, (1973), ya ce,
                        “Bori dai bautawa iskoki ne tamkar yadda				                musulmi ke bautawa Allah domin samun				                wasu fa’idoji”
      Jaba,  (1986), cewa ya yi,
                     “Bori bautawa wasu iskoki ne, waɗanda aka ce 			            suna ganinmu amma mu ‘yan Adam bama ganinsu,
                      idan ba sun buɗe mana ido ba”.	
		                   
Haka shi ma, Umar, (1982) cewa ya yi,
                       “Bori na ɗaya daga cikin hanyoyin bauta wa			               Ubangiji da mabiyansa kan bi ta kan iskoki			               watau (aljannu) don yin bautar. Masu bin 					      addinin bori sun yadda akwai wani abin bauta				      wa babba,mai komai mai kowa wanda kowa ke				       tsoro, kuma ba a ganin shi, kuma ba a iya zuwa			      a yi magana da shi kai tsaye, sai dai ta hanyar iskoki’
Wannan ya tabbata muna cewa, ɗan bori ya san akwai Allah maɗaukaki, amma ya jahilci yadda ake bauta masa, shi ya sa yake sa wasu iskoki tsakaninsa da Allah wajen ibada ko neman buƙatu.
       Gobir, (2002),  ya kawo wata hira da ya yi da wasu ‘yan bori masu suna Muntari Umar da Abdu mai Masaki, inda suka bashi ma’anar bori kamar haka: 
Umar, ya bayyana cewa:
                         “Bori dai hanya ce ta taimako zuwa ga waraka.				       A lokacin da mutum ya sami matsala kamar ciyo			       wanda aka yi magani na likita amma ya ƙi ci ya ƙi			       cinyewa, to idan an kai shi wajen bori to da yardar			       Allah ciyon zai warke”
A nan muntari ya yi amafani da lafazin ‘da yardar Allah’ , wannan ya nuna cewa, ‘yan bori sun san akwai Allah, amma ba a bauta masa kai tsaye, sai da wani (iska) tsakani.
  Abdu mai masaki, shi kuma cewa ya yi, :
                        “Bori shi ne saiwa”. Ya ƙara da cewa, “ai bori 
                         Da saiwa, yake taƙama. Idan ana neman aljani 
                         Sai da saiwa, kai hatta idan aljani ake korewa
                         Sai da saiwa, domin haka, idan ba saiwa, babu bori”.

Bunza,  (2006:21), ya ba da ma’anar  bori daki daki kamar haka : a cewarsa, Bahaushe ya sami kalmar bori daga kalmar ” bore” wanda yake nufin zanga-zanga ta fito-na- fito da nuna rashin yadda da burin ta’addanci domin ramuwar gayya ko ta’addanci ko tawaye ga wanda ba a so. Idan an fito bore za a ga mutane sun fito da sigar baƙin ciki, da sutura maras kyau wasu ba hula, wasu ba riga, wasu ba takalmi ana zanga-zanga ana ƙone ƙone kowa ranshi a ɓace.                                                                                                                                                                                   Ya ƙara da cewa, kalmar bori ta samu ne daga borin tukinyar kunu ko tuwo ke yi idan an ɗaura ta a kan wutar girki a yayin da ruywan zafi ya tafasa sai ya fara zaɓarɓaka za a ga girkin ya shiga wani hali kamar haka , da farko girkin zai ture marfin da aka rufe shi da shi ruwan zai fito waje da ƙarfi zai riƙa fitar da kumfa, wutar zata mutu ta ko wane gefe. Idan girkin ya yi hakan a kan cewa mai girkin tukunyar ki ta yi bori, sai marfin ya faɗi ƙasa sai kumfa ya fara fita daga bakin tukunyar, haka lamarin yake ga ‘yan bori duk ɗan borin da bai faɗi ƙasa ba kuma kumfa bai fito a bakin sa ba, to bai hau bori ba. 
	 Bugu da ƙari, masanin ya ci gaba da bada  ma’anar bori, ya hange kalmar yadda ya ke cewa tana da alaƙa da “Bauri”  na maganin bauri sawaye ne daga cikin ganyen itace da ɓawo ake haɗawa cikin tukinya a tafasa domin a sha a matsayin magani, ba a saukewa sai ya dafu sosai tukinya ta  yi bori sosai an tabbatar cewa wutar ta kai ko’ina. A ƙa’idar bauri, abu ne wanda sai an rufe ido ake iya shan sa, idan za a ba yaro kuma sai an riƙe an yi masa daure, ya na ihu! Ya na tsalle, ya na  fizge fizgen jiki,  irin na mai bori kamin ya sha ,bauri ya na deɓe tsoro da razana da son jiki da gudun haɗari domin daga tsallen da ake yi  ana faɗuwa wata alamace da ke nuna cewa bori ya ratsa jikin ɗan bori baya tsoron komai. Bunza (2006:22).
Domin tabbatar da wannan hasashen, ga ƙa’ida ana shan bauri ne domin ɗebe tsoro, da zama namiji sosai. Haka kuma, hatta karnukan farauta ana ba su bauri domin a ɗabe musu tsoron ko wane irin namun daji. Bunsurun ‘yan Bori Jiggi ana ana ba shi bauri domin kar ya ji tsoron kura. Ai don haka ne Ɗan’anace ke cewa shago:
                               “jigji mai shan ruwa kwatarnin kura”.
	Idan bunsuru ya ƙoshi da bauri zai haukace ya zamo bai tsoron kura. To! Irin wannan aiki na bauri na ɗebe tsoro, da razana, da ƙarfafa zuciya, tattare da irin ɗacin da ke gare shi, shi ne ake cewa bauri. Ba a bori sai an ɗebe tsoro, domin daga tsallen da ake yi ana faɗuwa ƙasa wata alama ce ta nuna bauri ya ratsa jikin mai bori ba ya tsoron komai. A Ƙasar Hausa, ko wane gida da irin baurin da suke ba yaransu gwargwadon sana’arsu, da gadon gidansu.
       A wani hasashen kuma masanin ya kalli kalmar bori ta fuskar tsarin ginin ta na kalmar nahawun Hausa da kalmomin fannu na gefen da ta fito, a matsayinta na kalma ‘yar gaɓa biyu boo/rii, malamin ya dube ta kamar haka: 
                            Gaɓoɓin kalmar biyu ne “bori”
                           Muryoyin gaɓoɓin dogaye ne “boori”
                           Gaɓa ta farko itace “boo”
                          Turken kalmar daga “boo” ya ke.

Idan aka dubi waɗannan kalmomi guda huɗu na kalmar za’a iya ganin cewa kalmomi guda biyu da suke danginta ne sunyi tarayya da juna wajen waɗannan sifofi huɗu da aka ambata a sama.
	Waɗananan kalmomi biyu biyu kowa sune bookaa da boobooniya, boka shi ne uban bori , ita ko boobooniya sai mutum ya hau bori yake shiga yanayinta na ɗan lokaci. Idan raƙumi ya ƙoshi yakan yi wani abu da ake cewa “ƙoƙiya” idan raƙumi ya na cikin wannan na ƙoƙiya kumfa zai dinga fita bakin shi da wani dogon abu ja kamar harshen sa ya na fita waje ya na kummbura idan ya na cikin wannan halin a kan ce ya fara boobooniya wanda yakan yi dai dai da halin  da‘yan bori ke shiga idan suna cikin borin. 
	Bugu da ƙari, Hausawa na danganta kalmar da abubuwa da yawa, kamar idan aka ɓatawa yaro rai, ya faɗi ƙasa yana kuka, yana shure-shure, akan ce, a ƙyele shi bori yake yi. Idan gyeɗa aka soya,wata ta lalace tun gabanin a soya idan aka ɓare aka ga abin ya bayyana, ana ce masa ‘Borin 
gyeɗa’.
	Bunza, (2015:19). Ya ce, bori shi ne,” shigar iskoki a ɗayan gaɓoɓin hanci ko baki ko kunne tare haƙiƙance bayyanar su a idon mai bori. Yawo da ake yi da kai da rawar da ake yi da fizge-fezgen hannaye da gaɓobɓi na fitar hankali sune bori”
Haka kuma. Bunza, (2015:21) ya ƙara da cewa: “ Bori dai wani wasa ne,  na gargajiyar Bahaushe, da ya keɓanta ga wasu ‘yan tsirarru da ke da sha’awar kwaikwayar ɗabi’un iskoki da hulda da su. Shigan iskoki na haƙiƙa, ya wuce bori ya zama wata lalura ta daban. Don haka bori ba haƙiƙa ba ne kwaikwayon shigan iska na haƙiƙa ne”.
	Wata ma’ana ta bori kuma, Bunza, (2015:27) ya ce, : “bori wata dabarar warkarwa ce da bokaye suka yi fice da ita.
	Haka kuma ƙamusun Hausa ya ba da ma’anar bori da cewa, : “ Bori hanya ce ta dogaro da wata iska wadda wasu mutane ke gasgatawa don su sami magani da biyan buƙata.” (CNHN2006:50).
	Bisa ga waɗannan ma’anoni da muka gani game da bori, za a ƙara ganin cewa lallai bori wani fage ne  na musamman wanda ake yinsa bisa wasu dalilai daban-daban. Mun fahinci ana yin sa saboda neman iskoki, da kuma wasa da nishaɗi, tare da mata ma suna yinsa domin isar da wani saƙon da yake damunsu. Haka kuma yake ana bori domin neman waraka, wato neman magani ga wata cuta da ta shafi al’umma.
      Don haka za a iya cewa, bori wani wasa ne da al’ummar Hausawa  ke yi, ta hanyar amfani da garaya da gurmi da goge, tare da ka-ca-kau-ra, da rawa da fitar hankali, domin nishaɗantarwa, da kuma neman magani ga wata cuta da ta addabi mutum. Tare da yadda mata ke yin amfani da bori domin isar da saƙonsu ga wanda ya matsa musu, ko ya dame su ga wani lamari na daban. Da kuma neman iskoki don samun abokan hulɗa. A tawa fahinta Bori ya na nufin duk wata hanya da za a bi wadda ta shifi hulda da iskoki ita ake kira bori. Dalili na kowa shi ne ko bokaye idan zasu yi magana da iskoki to dole sai iskansu ya hau su, sai kaji su na ɗumumuwa da sabbatu kamar na ɗan bori, idan ya hau bori. Haka abun ya ke ga masu sihiri ko siddabaru ba su yin wani abu ba tare da sun fita hayyacinsu ba, ba a shiga bori haka nan salun-alun, dole sai an fita hayyaci. Daga ƙarshe, Bori na nufin mutun ya fita hayyacinsa domin samun wata biyan buƙata ta rayuwa.

	Masana tarihin da Al’ada sun tabbatar da cewa ‘Bori’ wata hanya ce ta tsafi, wadda ta samo asali tun lokacin maguzanci, kafin zuwan addinin musulunci. Hausawa sun riƙe wannan hanyar bautar ne don cimma biyan wasa buƙatunsu na rayuwa.
	Tanimu, (2012:2:3:4) ya riwaito Ibrahim, na cewa  akwai dalilai guda biyu da suka sa ɗan Adam ya ƙago wa kansa irin wannan hanyar bautar gargajiya. Dalili na farko shi ne, dan Adam ya dauki ko wane abu a duniya yana da ɗabi’a irin tasa, wato in an faranta masa rai ya saka da alkairi, in kuwa aka munana masa ya saka da mugunta. Yarda da haka, shi ya sa Hausawa da ke zaune a bakin kogi, kamar Kano da Gobir da Kabi da Zamfara da sauransu, suna shuka kayan lambu da amfanin gona iri-iri. Sun dauka cewa wannan kogin shi ke ba su ruwa suna samun waɗannan abubuwa. Idan an samu wata shekara ruwa ya yi ƙaranci, kogin bai kawo ruwa saosai ba, balle ya malala har su kai ga gonakinsu, sai su dauka a ransu cewa kogin ne ke fushi da su, don sun ɓata masa rai. Daga nan sai su shiga neman hanyoyin da za su faranta masa rai don baɗi ya ba su ruwa sosai. A cikin haka sai a samu wani mutum mai wayo a cikinsu, wanda zai ce ya ji kogin yana cewa a kai masa wasu abubuwa, ko wata dabba, kamar akuya ko rago ko wata dabba ayyananna, don ya huce. Da zarar an kai sai mutumin ya zaga ya ɗauke. Idan aka yi sa’a shekara mai zuwa aka sami ruwa mai yawa, shi nan dabarar mutanen ta ci. Daga nan kuma an samu hanyar da da za su cigaba da bautar wannan kogi ke nan. Dalili na biyu, da ake zaton ya taimaka wajen ƙago hanyar bautar gargajiya shi ne ciyo. Wani lokaci wani mutum zai sami ciyo,  a yi ta magani har a gaji, ciyom ya ƙi warkewa. Daga nan sai mutane su ɗauka cewa wannan abun ya fi ƙarfin su, sai in an sami wani wanda yake da wata daraja ta musamman, shi ka dai zai iya warkar da shi. Ana cikin haka, idan majinyacin kwanansa  ba su ƙare ba, sai a sami wani ya zo ya ba shi magani ya warke. Wanda ya ba da maganin sai ya riƙa jin izza cewa shi yana da wata daraja ta musamman, mutane kuwa sai su yarda. A hankali, a hankali, sai mutumin ya zama boka, ya ce yana zance da iskoki, wai su ne ke faɗa masa magungunan  kowace cuta. Ganin yadda mutunen ke jin daɗi, sai a sami wani ma ya kwaikwaye shi, ko in ya mutu ɗan shi ya gaje shi, ya ce iskokin da ke ga babansa ne suka dawo gare shi. A hankali, a hankali, har abin ya ƙasaita, ya zama bori ko bautar iskoki. Irin waɗannan mutanen sun zama kamar tsani ke nan waɗanda idan wasu na neman wata buƙata a wurin iskoki sai sun bi ta kansu. Irin waɗannan mutane su ake kira ‘yan bori. Tanimu, (2012:2:3:4)
	Muhammad, (1981) yana cewa, iskoki suna da yawa domin sun fi mutane yawa, dalili kuwa ana haihu warsu ne kuma suna da tsawon rai a duniya saɓanin mutane. A yanzu,  a kan sami iskan da ya kai shekaru kusan dubu yana raye. Iskoki sun warwatsu ko’ina a gidajen tururuwa da cikin suri, da kan tsamiya, da kuma Kogon itatuwa ko na duwatsu. Duk da cewa iskoki sun warwatsu cikin duniya, amma suna da babban birnin da ake kira “Jangare” Tanimu, (2012:2:3:4) ya ce: “A cikin wannan birnin ne Suke zaune bisa ga shugabacin sarkinsu wanda shi kuma yana da mataimaka  da suka hada da waziri, madawaki, Ɗangaladima da kuma sauran sarautun gargajiya da ke akwai a ƙasar Hausa.  Su irin waɗannan iskoki sun rabu zuwa gida biyu, akwai farare waɗanda ba su cutar da al’umma sai dai su taimaka musu ta wasu daga cikin fannonin rayuwarsu, kamar ba su magungunan wasu cututtuka da aka kasa gane maganinsu, irin waɗannan iskoki  sune ake yi wa laƙabi da musulmen iskoki. Na biyun su ne baƙaƙe waɗanda babu abunda suka sa a gaba, illa su cutar da mutane. Irin waɗannan iskoki ne galibi idan aka haye musu suke bugar da mutum. Tanimu, (2012:2:3:4).
       Daga cikin waɗannan iskoki, akwai masu zama da mutane su yi abota da su, su dinga hawa kansu, suna nuna musu magunguna na cututtuka iri-iri da yanda za a yi amfani da su. Waɗannan mutane, sun zama kamar tsani , waɗanda idan wasu mutane, suna neman wata buƙata a wajen iska sai sun biyo ta wurin su. Irin waɗannan mutane, su ake kira ‘yan bori yawanci mutumin da kan zama ɗan bori, shi ne wanda ya gaji iskokin daga wurin iyayen sa, ko wasu danginsa. Tanimu, (2012:2:3:4). 
[bookmark: _Toc161234523]3.4 Yadda Ake Bori   
	Daga cikin al’adun Hausawa na gagajiya na Bahaushe, babu wani ɓangare daya samu karbuwa, da farin jini, ga manazarta ‘yan ƙasa da na waje kamar bori. Rubu-rubucen da aka yi kan bori sun fi kowane rubuce-rubuce yawa a fannin nazarin Hausa uku, (Harshe, Adabi da Al’ada). Don haka, a nan ba za mu yi wani dogon sharhi ba sai dai a taɓo abubuwan da ake ganin ya kyautu ga wannan nazari ayi bayanin su kuma ayi shimfiɗa dasu ga bayanin bori.
	Bunza, (2006:24). Ya yi bayanin yadda ake yin bori kamar haka:  “ Abubuwa uku suka yi bori a idon Bahaushe. Makaɗan bori, da mai bori, da ‘yan kallo. Ko yaushe bori ɗan kallo yake so duk wurin da babu masu gani bori ba zai yi ba, domin dama mutane ake son su gani su sani. Makaɗan bori sun kasu kashi-kashi. Na farko, ana son mai kalangu, da masu garaya, da goge da makaɗan ƙwarya, da dundufa, da masu jujjuya kacakaura ko sakaina. Waɗannan duk tafiyarsu ɗaya ce a  gefen damakaɗa suke. Bunza, (2006:24).
          Babu borin da za a yi face da uban borin ko mai bori. Mai bori shi ne bori, makaɗa ƙawar fage ce kawai da sanar da jama’a cewa, ana bori ko an fara bori. Uban bori da mai borin za su kasance a cikin kayan bori. Fitattun kayan bori da aka fita da su a fagen bori su ne :
a.           Hullar ijiya (‘ya ‘yan wuri).
b.           Warki.
c.           Sandar dargaza.
d.           Bulala.
e.           Zobba da hannu da ƙafa.
f.           Ɗamaru da dagummai.
g.           Bakin zane.
h.           Akan sa ƙunshi ga hannu da ƙafa.
i.           Akan sa tozali.
j.           Akan yi ala da goro ga leɓe (ya yi ja).
k.           Akan shiga fage da turaren wuta.  Bunza, (2006:24).
      
 Yadda za a fara bori ya danganci irin borin da ake son a yi. Za a zo a fili a yi da’ira babba, a zauna a ƙasa, ana kallon yadda za a yi bori. A tsarin zaman da za a yi, zai kasance kamar haka:
          a.                 Masu kalangu a gefe ɗaya.	
          b.                 Masu goge ko garaya na bi.
          c.                 Masu kiɗan ƙwarya na bi.
          d.                Masu jijjiga kacakaura na bi.
          e.                Ga masu kallo sun zauna.
           f.                Ga randar ruwa tsakiyar fage.
           g.               Ga wuta tsakiyar fage. Bunza, (2006:24).
           h.               Ga turaren wuta tsakiyar fage.
           i.                Mai bori zai fito tsakar fage ya fusakaci makaɗa.  
           j.                Idan aka sa kiɗa sai bori kawai.

	Rawan bori kamar ko wane rawa ne, sai dai a bori ma rawa zai ba da hankalinsa ga masu goge da garaya da kwarya ne. domin su ne ke sa taken iskoki ɗaya bayan ɗaya. Ba a surutu ko Magana a rawar bori bale waƙa. Rawa ne na fitar hankali, da ba a neman yabo, ko kyauta, bale kirari daga ‘yan kallo, kowa ya yi shuru ya sa wa ɗan bori da iska ido. Idan ya yi rawa ya gaji,  wani ya shigo fage ya yi, ya fita, haka dai za a ci gaba ɗaya bayan ɗaya har sai an tashi.                                                                                                           
	Tabbas, Makaɗan bori, da mai bori, da ‘yan kallo, Koyaushe, sune ƙashin bayan bori, saboda idan babu ɗaya daka cikin waɗannan bori bai kammala ba. Ta duba da waɗannan abubuwa da suka gabata a sama, za a dubi ɗaya daga cikin ire-iren bori muga yadda ake yin shi, wato borin girka, yadda ake yin borin girka.
Gobir, (2002) ya yi bayanin yadda ake yin girka kamar haka: “ girka wata hidima ce da ‘yan bori ke gudanarwa ga marar lafiya da suke ganin ta iskoki ce.  Ana gudanar da aikin girka ga marar lafiya da nufin ko dai iskokin su fita daga jikinsa ya samu lafiya, ko kuma a girke su ga jikinsa su zauna cikin salama, ba tare da cutar da shi ba, amma tare da yarda da bin ƙa’idojin da za su ɗora masa ga rayuwarsa. Iyayen girka su ne, mutanen da ke gudanar da girka. Girka ba ta yiyuwa sai da su, kuma su ka ɗai ke da ikon magana da marar lafiya, bayan an fara masa aikin. Waɗannan mutanen su ne:
1.  Uban girka/Uwar girka: uban girka ko uwar girka idan macce ce, su ne waɗanda marar lafiya yake fara gani, domin ya gabatar da matsalarsa ta rashin lafiya, da kuma neman a yi masa girka. Su ne kuma shugabannin girka, domin su ne za su kula da aikin, yadda ya kamata. A ƙa’idar ‘yan bori, babu aure tsakanin wanda aka yi wa girka da uban girkarsa har abada.
1. Muguru: shi ne wanda yake gudanar da aikin girka ga majinyaci, kamar yi masa wanka, da ba shi abinci da ruwa da tsimi da sauransu. Muguru na iya zama namiji ko macce, danganta ga majinyaci. Idan majinyaci ne, muguransa zai zama namiji, idan kuma majinyaciya macce ce, mugurunta za ta zama macce.
1. Makaɗa: su ne waɗanda ke kaɗa garaya ko duma ko goge da ƙwarya, da sauran kayan kiɗan bori. Da wannan kiɗan ne za su riƙa kiran aljannu ɗaya bayan ɗaya, ta hanyar buga takensu.
Waɗannan su ne iyayen girka, kuma suke gudanar da aikin, har zuwa ƙarshe. Kodayake akan sami wasu tsofaffi hannun ‘yan bori cikin aikin, don bayar da shawara.
Kayan girka na nufin abubuwan da majinyaci zai tanada kafin a fara girka, da kuma waɗanda Uban girka zai tanada a nasa ɓangaren. 
        Kayan da majinyaci zai tanada sun haɗa da:
1. Tabarmi uku (karauni) waɗanda za a zauna lokacin girka.
2. Zanen alawayyo ko saƙi (fari) wanda za a lulluɓe shi da shi.
3. Ƙwarya da ƙoƙo: ƙwarya, da ita ake yi masa wanka, ƙoƙo kuwa don shan ruwan tsimi, da sauran magunguna.
4. Sabuwar tukinyar tsimi.
5. Kaji uku (farar kaza, jan zakara, da baƙar kaza).
6. Kuɗi (ya danganta yadda suka tsadance da iyayen girka. Akwai kuɗin uban girka, akwai na muguru da kuma na makaɗi.
7. Auduga don goge bakinsa.
8. Kayan ƙanshi (kamar citta, da masoro, da kaninfari, da barkono, da sauransu). Domin haɗa garin yaji.
9. Abincin da jama’a zasu ci kullum har ranar ƙarshe.
10.  Dabbar da za a yanka (kamar rago, ko ɗan tinkiya, ko kuma kaji idan bai da karfin sayen rago). Gobir,(2002:89).
A ɓangaren uban girka kowa, zai tanadi waɗannan abubuwa kamar haka: 
i. Saƙe-saƙen itace guda casa’in da tara.
ii. Turaren wuta da na ruwa.
iii. Ƙuli-ƙuli da gyaɗa.
iv. Kayan lambu iri-iri.
v. Goro da fure.
vi. Dabini, da sukari, da alewa.
vii. Gauta da gawayi.
Waɗannan abubuwa duk za a zuba su cikin sabuwar tukunya, don a yi tsimi, wanda majinyaci zai riƙa sha. Daga nan zai kaimu ga matakan girka. Gobir,(2002:90).

Bisa ga nazari, da tattaunawa da wasu ‘yan bori, ya nuna cewa aikin girka na da matakai kamar haka:
[bookmark: _Toc161234525]3.4.1.1 Ranar Bincike
	Mataki na ɗaya, shi ne ranar bincike: Idan mutum ya samu wata rashin lafiya da ta ƙi jin magani, za kai wa’ yan bori. Su kuma ‘yan bori da zarar an kai musu mara lafiya za su ce, ciyon na mutanen ɓoye ne, kama zasu taimaka su raba mutum da ciyon.daga nan za su bi matakin bincike binncike don gano irin iskar. Hanya ta farko ita ce wadda a kan nami aljani a kan wani ɗan bori. Idan aljani ya hau kansa, sai a tambaye shi abin da yake damun marar lafiyar. Idan aljanin ya bayyana ya faɗi cewa, sai anyi masa girka, kafin ya samu lafiya, sai a shirya yi masa girka. Hanya ta biyu ta bincike ita ce, ana zaunar da marar lafiya ya mike kafafunsa yana fuskantar gabas, a kuma lulluɓe, shi da farin yadi, ana kaɗa masa taken iskoki daban-daban, ana lura da yadda yake yi, domin kowane iska na da nata tabi’a da siffar da ake gane ta. Alal misali, idan sarkin makaɗa ne ya kama mutum, za a ga yana kaɗa hannuwansa kamar yana kiɗa. idan ko goje ne, sai yatsun su ƙwaƙƙwandare, idanunsa su koma ja, kamar kuturu, da sauransu.       Bayan an ga alamar iskan ya zo, kuma  an gane kowane ne dangane da ɗabi’arsa sai a tamabaye shi dalilin shigarsa a jikin marar lafiya, da kuma irin abubuwan da yake so a yi masa, wato dabbar da yake so a yi masa sadaka. Idan ya faɗa sai a shirya girka don a tabbatar da abin da iskan ya faɗa. Gobir, (2002:91).
Muhimmancin wannan bincike da suke yi shi ne, don kada mai girka ya ji kunya ranar fara girka ko ranar sarar baki. Saboda idan bai san irin iskan da ya kama majinyaci ba, sai ya yi kuskure ko ya ɗinga shirme, na sa aikin wani aljani cikin wani.

             Mataki na biyu, shi ne ranar zube. Ranar zube ita ce ranar fara girka. Bayan uban girka ya kammala bincikensa, sai a sa rana kuma a rarraba goron gayyata ga dukkan ‘yan borin da ke wannan karkara ko nahiya, da sauran jama’a ‘yan kallo. Akan fara girka ranar laraba, saboda Bahaushe kan ce “Laraba ta bawa ranar samu”, ma’ana, Bahaushe na ganin cewa ana samun sa’ar gudanar da ayyukan da aka fara ranar Laraba ne. Haka kuma, ana fara, aikin girka a lokacin subahi ko bayan isha’i saboda iskoki kan fito waɗannan lokuttan don shan iska, inji ‘yan bori.  Idan ranar ta zo, kuma an shirya ɗaki ko rumfar da za a yi girka, a ciki, za a shimfiɗa tabarmi guda uku, da ta makaɗi, da ta maguru, da kuma ta majinyaci, amma kafin a shimfiɗa ta majinyaci sai an yanka baƙar kaza wurin, sannan a shimfiɗa kan jinin. Daka nan sai uban girka ya kamo hannun majinyaci ya ce wa muguru, “Ga amana nan an bamu na baka”, sai muguru ya juya ga makaɗi ya ce, “Ga amana an bamu”, sannan muguru da makaɗi su ce, “Amana an ba mu Allah ya fisshe mu kunya”. Gobir, (2002:92).
         Bayan an ƙare miƙa amana, sai Muguru ya tuɓe majinyaci. Idan namiji ne zai bar shi da gajeren wando, in kuma mace ce zai bar ta da ɗan tofi ko saket a jikinta. Daga nan sai muguru ya kai shi ban ɗaki ya yi masa wanka da ruwan magani. Bayan an ƙare wankan, sai a dawo da majinyaci a ɗakin girka, a yi masa turaren hayaƙi. A lokacin majinyaci ke shaƙar turaren wuta, Muguru zai miƙe yatsansa ya kalli gabas, da yamma da kudu da arewa da kuma sama da ƙasa yana addu’a a asirce. Wannan addu’a da ‘yan bori ke yi, anyi ƙoƙarin sanin abin da suke faɗa ga Mal. Ada mai Rahwani, amma abin ya ci tura. Gobir, (2002:93).
        Bayan an ƙare addu’a sai Makaɗi ya shiga aikinsa, wato kiɗa da goge. Muguru da majinyaci su miƙe suna rawa, suna kewayar tabarmar da za a zaunar da majinyaci. Haka za su yi ta yi har lokacin da juwa ta kama majinyaci, kafin ya faɗi, sai Muguru ya kama shi ya ɗaura kan tabarmarsa daidai yana kallon gabas (wato nahiyar da Birnin Jangarai yake) ƙafafunsa a miƙe, hannunsa cikin katattararsa. Idan kuwa majinyacin bai iya miƙewa ya yi rawa, sai Muguru ya zaunar da shi kan tabarmarsa tun farko, ya ci gaba da kewayar tabarmar ya na rawa, har sai ya fahinci jikin majinyacin ya fara makyarkyata, sai ya lulluɓe shi da farin zanen saƙi, sannan ya dauko farar kazar nan, ya gewaya ta sau uku a kan majinyaci, wadda a nan take takan mutu, kuma wai iskan ne kashe ta. Bayan an daura majinyaci a keso, daga wannan lokaci, ba zai ƙara magana da kowa ba, har tsawon kwana uku,  kuma ba zai yi komi ba, sai yadda aka shimfiɗa masa ƙa’ida. Misali idan zai fita don lalura (Biyan buƙata kamar fitsari) zai durƙusa sau uku bakin ƙofar ɗakin, sannan ya fita da baya da baya.  Bayan ya fita, sai ya juya ya kalli ɗakin, kuma ya durƙusa sau uku. Idan dawo kuma ya durƙusa sau uku, ya shiga da baya da baya, irin na kura idan zata shiga rami. Haka kuma idan zaici abunci, zai riƙa ci da bayan hannu ko da baki kamar akuya, kuma zai riƙa shan ruwan tsimi da tuntayen kaji. Haka dai zai riƙa yin komi bisa ƙa’ida, har zuwa ranar sarar baki, ran da za a ba shi ikon yin Magana ko amsa gaisuwa. Gobir, (2002:94).                                                                                                                                                 Bayan an gewaya da kazar nan baƙa ta mutu, sai Muguru ya sake yi wa majinyaci turaren hayaƙi, shi kuma Maƙaɗi ya shiga aikinsa na kiran aljannu ɗaya bayan ɗaya, kowane da takensa. Akan fara ne da taken sarkin maƙaɗa, sannan Sarkin aljan, da sauransu. Idan an kai ga taken wani aljani, aka ga jikin majinyaci ya motsa sosai to an san cewa wannan iskan ne ya hau kansa.
[bookmark: _Toc161234527]3.4.1.3 Ranar Sarar Baki
Mataki na uku, shi ne Ranar sarar baki, ko fasa baki ita ce ranar da za a nemi iskokin da Suka hau kan majinyaci don a daidaita su. Idan masu zama ne, su zauna cikin salama, idan kuwa an ga zamansu ba zai dace ba, sai a ba su hakuri su tafi. Haka kuma, ranar sarar baki rana ce da za a buɗe bakin majinyaci, wanda zai ba shi damar magana da sauran jama’a. Za a kuma tanadi irin kayan marmarin da aljannun nan da suka hau kan majinyaci ke so gwargwadon hali, kamar  kayan miya, da nono, da dabino, da ƙuli-ƙuli, da gyaɗa, da goro, da sukari, da alewa, da sauransu. Gobir, (2002:95).
	A ranar fasa baki, Muguru zai je da majinyaci ban ɗaki ya ɗebi ruwan magani da ƙwarya, ya yi masa wanka da su. Sannan ya dawo da shi ɗakin girka, ya zaiunar da shi yana kallon gabas. Kamar yadda yake farko, ya sha tsimi, a kuma yi masa tureren hayaƙi. Daga nan sai a lulluɓe shi da farin zane. Muguru kowa ya na zaune ya ba gabas baya, yana kallon majinyaci. A gefensa akwai ƙoƙo wanda a cikin sa akwai ruwa da auduga da zoben azurfa dawayi, wasu kan ƙara da turaren ruwa. Haka kuma, akwai ƙaton faranti wanda aka zuba kayan marmarin nan a ciki. Akwai kuma canjin kuɗi sulalla an zuba gefen faranti.
    	Ganin an shirya tsarin sarar baki, sai Makaɗi ya shi ga aikinsa na kiran aljannun da suka hau kan majinyaci da farko, ɗaya bayan ɗaya. Idan sun fara hawa, sai Muguru ya dauko jan zakaran nan ya gewaya shi kan majinyacin har sau uku, amma nan zakaran ba ya mutuwa, saboda na sadaka ne, sai yaje waje ya yanka zakaran, a gasa a rarraba naman ga jama’a. Daga nan sai Muguru, ƙaramar ƙaraurawa yana kaɗawa, yana kuma gewaya ɗakin girkar da ita hau sau uku. Wannan na nufin kowa ya natsu, zai shiga ɗakin ya yi magana da aljani. Shi kuwa Makaɗi zai daina kiɗa, har sai Muguru ya fito. Idan Maguru zai shiga, zai  dauki audagaar nan ta cikin ɗan ƙoƙo, don ya shafe masa bakinsa da ita. Wannan na nufin an buɗe bakin wannan aljanin da yake kan majinyacin. Bayan haka, sai Muguru ya yi sallama har sau uku kamar haka:
        “Salamu alekum!  Salamu alekum!  Salamu alekum!” Idan aljanin musulmi ne sai ya amsa, ya ce, “Wa alaikumusalamu”. Idan ba musulmi ne ba, ba zai amsa sallamar ba, sai dai ya kyele, ko ya yi tsaki, ko ya ce “tir” “A kai can” wato shi ba ya son sallama. Sai Muguru ya ce,
                                        “Sarki ya aiko ni,
                                         Galadima ya aiko ni,
                                       Magajiyar Jangarai ta aiko ni,
                                       Ga mu ga Allah ga mu gare ka,
                                       Ku kuke taka mu, ba mu ne muke
                                       Taka ku ba,
                                       Yallaɓai, ka zo ne ko wucewa?” Gobir, (2002:96).

Idan aljani ya zo zama ne, wato ba zai bar kan wannan  majinyacin ba, sai ya amsa cewa, “Na zo zama ne”. Idan kuma muguru ya ga zaman aljanin a kan majinyacin ya dace sai ya ce kamar haka: 
         “To don Allah a zauna lafiya, zama salama, salama.” Domin a tabbatar da an zaunar da aljanin sosai da sosai, sai muguru ya tanƙwarar da majinyacin sau uku, sannan majinyacin ya yi atishawa sau uku, sannan a sallami aljani. Haka kuma, idan muguru ya fahinci zaman aljanin a kan majinyacin bai dace ba, yakan nemi ƙarin bayani ko shawara ga tsofafin hannu. Idan su ma sun ga bai dace ba, sai a ba aljanin hakuri, kuma muguru ya gabatar da dalilinsa. Akwai dalilai da dama da suke la’akari da su wajen zaunar da aljani a kan mutum. Misali, kunya ko gaba, wato in akwai kunya ko gaba tsakanin aljanun, ba a ajiye su a kai ɗaya,  wato ba su hawa doki ko goɗiya ɗaya. Misali, malam Alhaji da sarkin Arna suna gaba da juna, in sun hau kan mutum ɗaya sai mutuwa. Gobir, (2002:96).
          Haka kuma, akwai ɗa da uba ko suruki, su fito fili su yi wasa bisa doki ko kan mutum ɗaya, misali, Duna da Gajimare (Malam Inus), ɗa da uba ne, ba su fitowa fili kan doki ɗaya suyi wasa. Haka kuma akwai dalilin fin ƙarfi.  Idan sun fahinci cewa, aljanin ya fi ƙarfin dokin ko goɗiyar, don bai iya jure wa ayyuka da ɗabi’un wannan aljanin, sai muguru ya sallame shi ya wuce. A wasu lokutta, waɗansu aljannu kan nace son zama a kan wannan mutum, Muguru kan roke shi kamar haka: 
                            “Yallaɓai ba wai mun ƙi ba ne,
                             Mun ga zama a wannan kan ba lafiya,	
	                   Mu kuma lafiya muke nema,” Gobir, (2002:97).
	
Daga nan, sai aljanin ya wuce. Idan kuwa so ake  ya zauna, sai Muguru ya roƙe shi, kuma ya wasa shi, ya kamɓama shi, ya yi masa kirarinsa, sannan ya roƙe shi kamar haka”
                           “Don mai sama’u kada ka wuce,
                            Mun roƙe ka, ka zauna,
                            Ka zauna kan wannan dokin,	
                            Mu lafiya muke so,
                            Kuma zamanka zama lafiya ne.” Gobir, (2002:98).

Bayan Muguru ya yi wannan roƙon ne, sai aljanin ya amsa cewa zai zauna.  Haka nan za a yi ta 
yi, makaɗi na shiga zaurukan aljannun, yana yin takensu, shi  kuwa Muguru yana yin aikin tambaya da zaunar da aljannun, ko kuma buɗe musu baki, har sai an kammala kiran dukkan aljannun da aka tara a kan majinyaci a farkon kwana uku da sa shi a kan keso.
        A lokacin da ake wannan aiki na sarara baki,  kayan marmarin nan da  aljannu ke so na cikin faranti, za a riƙa raba wa jama’ar da suke kallo, lokacin da aka zaunar da aljani. Haka kuma, sulallan kuɗin da aka zuba a faranti suna da manufa, duk lokacin da aka zaunar da aljani a kan majinyaci, sai Uban girka ya ɗauki sule biyar ko naira ɗaya ya ba Maguru, haka ma, idan aljanin mai wucewa ne, sai Uban girka ya ba Makaɗi sule biyar ko naira ɗaya. Haka za a yi har a ƙare. Gobir, (2002:98).
         Wani abin mamaki a cikin wannan aikin shi ne, ba a faye samun jayayya tsakanin aljani da Muguru ba. Idan aljani ya furta cewa, ya zo zama ne a kan majinyaci, shi ke nan. Idan ba a son zaman nasa ne, ake roƙonsa da ya wuce. Idan kuma ya furta cewa, zai wuce ne, kuma ana buƙatarsa, sai a roƙe shi da ya zauna, sai aljanin ya zauna.
[bookmark: _Toc161234528]3.4.1.4 Ranar Fita	
          Mataki na hudu, shi ne ranar fita, wannan ranar ita ce ranar da ake kammala girka, a yi kuma sallama. Akan yi haka ne bayan majinyaci ya shafe kwana uku, ko bakwai ko kuma sati biyu, haka kuma rana ce, da za a koya wa majinyaci halaye da ɗabi’un dukkan iskokin da ke bisa kansa. Za a koya masa maganarsu, da irin abincin da suke so, da irin rawar da suke yi idan sun fito fili, da kirarinsu, da kuma irin tufafin da suke so.
      Ranar fita girka, za a yi wa majinyaci wanka na musamman, wanda sai an nemi aljani a kansa, kafin a yi masa wankan.  Idan an kammala wankan , ba a mayar da shi ɗakin girka ba, sai a sauya masa wani ɗaki, sannan a yi masa ado da irin tufafin wannan aljanin da ake nema a kansa. Wannan idan fararen aljannu ne ke bisa kansa, amma idan baƙaƙen aljannu ne sai  an fitar da shi can daji don a yi masa wamkan, kuma sau haɗu za a yi masa wannan wankan, a wurare daban-daban. Za a yi masa a mararrabar hanya, da gidan tururuwa, da gindin tsamiya, da kuma gindin tumfafiya, domin waɗannan wurare ‘yan bori sun yi imani cewa wuraren zaman baƙaƙen ajannu ne. Gobir, (2002:99).
     Bayan haka, akwai sadakar dabba da ake yi, wato a zubar da jini gwargwadon hali, a kan yanka baƙin Sa, idan baƙaƙen aljannu ne, idan kuwa farare ne sai a yanka farin Sa. Idan babu hali, sai a yanka farin rago, ko kaji farare, gwargwadon hali. Za a yayyanka naman, a fitar da na iyayen girka, sauran sai a raba ga sauran jama’a. Gobir, (2002:100).
Bayan an kammala komai da komai, sai Muguru ya kamo hannun majinyacin nan ya kawo shi ga Uban girka ya ce,
                 “Ga amanar da ka ba ni, ka ba ni cuta, to ga lafiya nan na ba ka.”
Sai Uban girka ya karɓi lafiya, wato majinyacin. Shi kowa ya je wurin iyayen majinyaci ya ce,
                    “Kun ba ni ciwo, mun ba ku lafiya.”
          Wannan shi ne ƙarshen aikin girka, kuma daga wannan ranar, shi majiyaci ya zama ɗan bori riƙaƙƙe. Idan aka kaɗa taken aljannun da aka girke masa, dole ya yi rawa, kuma aljannun za su riƙa sanar da shi magungunan cuce-cuce, don ya riƙa bayarwa, da sauran ayyukan ‘yan bori. 

A koyaushe, bori bai gudanuwa ba tare da kayan aikin yin shi ba, kasancewar kayan aiki a ko wa ne abu su na da amfani.  Kayan mai bori na nufin muhimman abubuwan da mai bori kan tanada kafin a fara bori. Waɗannan abubuwan su ne kamar haka:
a.           Hullar ijiya (‘ya ‘yan wuri).
b.           Warki.
c.           Sandar dargaza.
d.           Bulala.
e.           Zobba da hannu da ƙafa.
f.           Ɗamaru da dagummai.
g.           Bakin zane.
h.           Akan sa ƙunshi ga hannu da ƙafa.
i.           Akan sa tozali.
j.           Akan yi ala da goro ga leɓe (ya yi ja).
k.           Akan shiga fage da turaren wuta. Bunza,(2006:24)                                                                
Haka kuma, Yadda za a fara bori ya danganci irin borin da ake son a yi. Za a zo a fili a yi da’ira babba, a zauna a ƙasa, ana kallon yadda za a yi bori. A tsarin zaman da za a yi, zai kasance kamar haka:
          a.               Masu kalangu a gefe ɗaya.	
         b.               Masu goge ko garaya na bi.
         c.               Masu kiɗan ƙwarya na bi.
         d.               Masu jijjiga kacakaura na bi.
         e.               Ga masu kallo sun zauna.
          f.              Ga randar ruwa tsakiyar fage.
          g.             Ga wuta tsakiyar fage.
          h.             Ga turaren wuta tsakiyar fage.
          i.              Mai bori zai fito tsakar fage ya fusakaci makaɗa.  
           j.             Idan aka sa kiɗa sai bori kawai. Bunza,(2006:24)
Waɗannan su ne kayan mai bori, kuma su ne ƙashin bayan ko wane bori, saboda idan babu waɗannan kayan to babu bori ko bori bai kammala ba. 
3.6 [bookmark: _Toc161234530] Kashe-Kashen Bori
            A idon manazarta da masana, borin da ake gudanar wa Ƙasar Hausa, yana da nau’o’I da dama idan aka yi la’akari da yadda ake yinsa ko shirya sa, da kuma gudanar da shi. Sannan da dalilin gudanar da shi.  Idan muka kalli bori a idon manazar ko masana, wato a ilmance da kuma aikace, zamu iya fahintar cewa, kashe-kashen bori da yadda ake gudanar da kowanen shi, ya sha banban da ɗan’uwan ta fuskoki daban-daban kamar haka:

   shi ne wasan bori da ake shiryawa domin ƙawata wani muhimmin biki. Ana kiran sa borin fage ne domin an fi yin sa a fage kamar dandalin kasuwa ko unguwa ko a daji. Irin wannan nau’in borin a kan yi shi ne a wajen naɗin sarauta a Ƙasar Hausa ko daurin aure da bukin suna ko wani abu mai kama da haka. A nan ɗan bori ya san da bikin ya kuma shirya domin riga da an raba goro an sanar da kowa ranar, idan aka halarci filin da za a gudanar da wannan bikin borin, jama’a sukan yi da’ira babba gefe, daga gefe guda kuma ga makaɗin bori nan wanda galibi mai garaya ne, daga can gefe guda kuma ga ‘yan bori, kuma ga ‘yan kallo suma sun zagaye filin. Makaɗin yakan riƙa buga taken kowane iska, ya dinga yi masa kirarin shi yana koɗa shi. A cikin ‘yan bori da ke gefe zaune, duk wanda aka taɓo taken iskan da ke kansa, bubu shakka sai ya taka wannan rawar iskokin da ke saman kansa, haka dai makaɗin zai dinga daukar taken kiɗan iskokin ɗaya bayan ɗaya. Wannan bori nuna hikima ne, da ƙarfin jiki, da dabara, da waibuwar iskokin ɗan bori, da neman suna, da fice a fagen sana’ar bori. An ce, da yawan ‘yan bori a kan yi musu asiri fage ya ba da su, su kasa taɓuka komai a fagen wasa. Tanimu,(2012:21).
[bookmark: _Toc161234532]3.6.2  Borin Rakkiyar Wata
 Wannan borin ana yin shi ne, idan an kusa fara azumi, wato kamar, ana saura mako biyu a fara azumi. Haka kuma, shi wannan borin a gidan magajiyar bori ake yinsa, idan muka dubi yanda ake yin wannan borin, zamu fahinci cewa, ana yin shi ne, domin raha, da jin ɗadi, da kuma motsa jiki. Kafin a yi irin wannan bori, sai magajiyar ta rarraba wa mutane da ‘yan bori goron gayyata kuma sai an tsayar da ranar da za a gudanar da wannan biki. Kafin isowar ranar, akwai waɗansu ƙa’idoji da ake yi, waɗan da suka haɗa da saye-sayen kayan abunci da za a ci, kafin a fara borin, da ɗan akuya da za a yanka. Haka kuma, a kan yanka kaji mabambantan launi, kamar ja, da fara, da wake-wake, da kuma baƙeƙerin. Waɗannan kaji da aka yanka, a kan kira iskoki ne, su sha jinin su. Bayan anci an sha an kuma ƙoshi, can zuwa yamma sai a gyara wuri a yi babbar da’ira kana a shimfiɗa tabarma makaɗan garaya su zauna gefe guda, ‘yan borin suna gefe guda, su kuma ‘yan kallo gefe guda, bayan kammala wannan shirye-shiryen ne, sai masu garaya su fara kiɗa, kowane aljani da nasa taken. kaɗan daga cikin taken iskokin da a ke kira a wannan borin sun haɗa da: Tanimu,(2012:22) .                                                                                                                              
                    Gajimare,
                 “Dogo baban duna,
                  Gajimare babban dodo,
                  Saƙe-saƙi cika jikka,
                  Kwarin giginya masu na baƙi”.
Kure,
             “Kure borin arna,
               Kure bakin rafi,
               Ka sha ruwa ka ci kurwa,
               Tauna garzan-garzan”.

Danko,
            “Danko ɗan musa na Haskiya,
              Abin rantsuwar aljannu,
              Cike suri, maƙare kogo,
              Ɗan sarkin kwazazzaɓo,
              Mai ido awa tagulla”. Tanimu,(2012:23)

A nan, duk wani ɗan borin a aka kiɗa taken iskan da ke kansa, to dole ya ta shi ya hau borin, da zarar ya hau sai a yi maza a canza masa suturarsa a sanya sa suturar da aljanin ke so. Haka dai, za a ci gaba da yi, ana kiɗawa kowane iska irin nasa take, su kuma ‘yan borin, suna hawa bori, zuwa can cikin dare dukkanin sun rabu da su, to daga nan ne, sai magajiya ta tashi ta yi jawabi, a nan ne take cewa an daina bori sai bayan sallah. Daga wannan lokacin wai za a rufe iskoki, in bada banda biyu da za bari masu suna, “Nakada da “Yar Mairo” wanda waɗannan iskokin biyu ana hawa borin su ko a cikin azumi ne. Dalilin da ya sa haka kuwa, a cewar masana wannan aikin bori a ilmance da kuma aikace, shi ne, Nakada lokacin da aka rufe iskokin ba ya nan, ya tafi yawo, ita kuma, ‘yar Mairo, wai tanada kwaɗayi da yawa don haka bata iya azumi. Tanimu, (2012:24).
[bookmark: _Toc161234533]3.6.3   Borin Shan Kabewa
Wannan nau’i na bori, ana yin shi ne, da kaka lokacin da aka girbe kayan gona,. Kuma aka kai su gida, to a wannan lokacin ne ake wannan nau’I na bori, domin ana farin cikin an samu albarkacin noma mai albarka. Abinda a kanyi shi ne, magajiya take shirya wannan borin kuma a gudanar da shi a gidanta. Kafin a fara gudanar da wannan nau’I na bori, dole ne a sami maƙaɗa garaya, da kaɓewa (goji), idan an tanadi kaɓewar sai masu kiɗan garayar su fara kiɗa, ana yi ma kowane iska takensa.
          A nan ne, ita wannan kaɓewar za a sanya ta tsakiyar fili, daga nan sai a samo turmi a kifa shi, duk iskan da aka taɓo takensa, wanda ke da shi zai tashi ya zauna bisa turmin nan da aka kifa, sai ya yi tsalle ya faɗa kan kabewar nan da ke ƙasa da zarar ta fashe nan ne, ‘yan kallo da masu mu’amala da ‘yan borin, sai su fara ɗiban kabewar nan suna ci ko sha, domin maganin kada cuta ta same su. Tanimu, (2012:24:25).   

Shi kuma irin wannan nau’I na bori, yana kama da nau’in borin girka, sai dai sun sha bamban dangane da yadda ake aiwatar da su. Shi wannan kwana biyu ake yinsa a gidan magajiyar bori. Akan yi wa mutumin da ciwon iska ya kama, watau kamar iska mai sa ciwon kai, ko masu mafarkin iskoki masu ban tsoro. 
A irin wannan nau’I na bori ba wai ‘yan bori ake tarawa ba ko masu garaya ba, sai dai marar lafiya, da ita magajiya kawai. Daga nan ne, ita magajiyar za ta yi wa majinyaci turare na saiwoyi sai kuma a sami damar shaƙan hayaƙin sosai. Ana cikin wannan halin ne, magajiya zata hau bori tana wasu maganganu da aljannu. Domin ta  gane kowane irin iska ne ya sa wannan ciwon, to idan ta gane aljanin sa kuma ta tambayi irin maganin da za a ba majinyacin da kuma irin abubuwan da ya ke so majinyaci ya yi masa. Wato nau’in dabbar da yake son a yanka masa, ko kuma wani abu da yake so ayi. Shi wannan nau’in bori ana yinsa ne domin neman lafiya watau magani. Tanimu,(2012:25). 

Ƙarya sunayenta biyu fitattu a Hausa, akwai “ƙarya” akwai “giri”. Borin giri shi ne, borin da ake hawa domin fyece wani abu da ke damun ran wani, watau a faɗi wani abu da ke damuawar rai aji. Idan ana son a ƙuntata wa mace a gida cikin kishiyoyi, takan hau borin giri, ta nuna abin da ake yi mata ya isa. Idan uwar miji ce ke yi ko uba, takan faɗi sunansu ƙarara domin da ma cikin bori take. Ta nuna in ba a daina ba za ta ɗauki mataki. Idan sata aka yi a gida, mace taga ɓarawon ta san shi, ba zata faɗi sunansa ba sai cikin bori, sai a ce iskokinta ne suka faɗa ba ita ba. Ashe gaskiyar shata ne da ke cewa :
                               “Akwai mu da borin ƙwarai,
                                 Akwai mu da borin giri”.
                    (Gindin waƙa: Sarkin bori Sule) Bunza,(2006:26)



[bookmark: _Toc161234536]3.6.6      Borin Magani
Tun gabanin bayyanar addinin Musulunci ‘yan bori na daga cikin waɗan ake neman taimakonsu na ba da sa’a da wasu nau’uka na magungunan tsaron kai da kaya. A sha’anin sarautu ‘ya’yan sarauta na amfani da ‘yan bori, idan ta faɗi a ba su. Dubi wannan jawabi na Malamin waƙa Ibrahim Maidangwale Tubali (Naranbaɗa), yana cewa; 
                                   Jagora     “:Wani ya kunna ya ga ba wuri’	
                                        :‘yan bori sun kai shi sun baro,	
                        Yara          :Saruru ya battala abinai,
                                        :Ya koma bidat kwabon hwura”.
                                 (Gindin waƙa: Ibrahima na Guraguri).Bunza,(2006:25:26).

Haka kuma haɗuwar Alahaji gambu Fagada da sarkin Ɓarayi da aka so sarki ya je ya gama da
 Tsoho Tudu (buwayayyen attajiri) sai sarkin ɓarayi ya ce wa Gambo, lokacin da ya so ya bi Tsoho Tudu, ya yi masa sata, sai da ya je wajen ‘yan bori suka bashi sa’a, yana cewa:
                                         Jagora       :“An yi Bori, an yi Bori!	
                                              :Na yanke awakina da kaji,    
                                              :An ce sa’a ta samu babba”.    Bunza,(2006:25:26).
        

Waɗannan ɗiyan waƙa sun tabbata mana da cewa, akwai borin magani wanda ake yi musamman domin neman waraka ga wani,  ko neman wata sa’a, ta samun wani amfani, ko tunkuɗe wata cuta.
3.7 [bookmark: _Toc161234537]Naɗewa
A wannan babin an tattauna ne a kan ma’anar bori da tarihin bori da yadda ake yin bori da kayan mai bori da matakan yin bori daga ƙarshe  kuma aka taɓo ire-iren bori sanan aka naɗe babi.

[bookmark: _Toc161234539]NASON BORI DAGA BAKIN MAWAƘAN BAKA NA  HAUSA
[bookmark: _Toc161234540]4.0    Shimfiɗa
	Mawaƙan baka a Ƙasar Hausa, wani rukuni ne daga cikin  al’ummar da sana’arsu ta kasance kiɗi da waƙa. Waɗannan mawaƙan suna ƙoƙarin fito da hoton rayuwar al’umma a cikin waƙokinsu. A wannan babin an yi ƙoƙarin lalibo naso ko amon bori a cikin waƙoƙinsu. Ɗaya cikin abin da babin ya fi ma mayar da hankali a nan shi ne, inda aka samu ambaton bori kai tsaye ko kaikaice domin nuna irin matsayin da bori ke da shi a cikin al’ummar Hausawa. A wannan bageren an yi nazarin  amon borin ne daga  mawaƙan da suka shafi borin,  da nau’o’insa, da yadda ake gudanar da shi, da kayan ‘yan bori, da sauransu.
[bookmark: _Toc161234541]4.1 Nason Bori Ta Fukar Magani Daga Bakin Mawaƙan Baka
Ana samun mawaƙa da dama da sukan yi waƙa a kan bori kacokan. Daga cikin su akwai Mamman Shata, da Sa’adu Bori, da wasu mawaƙa da dama. Bayan wannan wasu sukan keɓanta ga ambaton wasu sassan rayuwar al’umma. Misali ta fukar magani , wasu mawaƙan na ganin  bori hanya ce ta nemanmaganin biyan wata buƙata.  lallai bori nau’i  ne na magani, wanda mutun yake nema domin biyan wata buƙata ta daban. Watau jinya ko wata buƙata ta rayuwa. Ga wani misali a lokacin da ƙwaro daga cikin ƙwarin gambo mai waƙar ɓarayi,  da yake neman sa’a a kashe masa Tsoho Tudu cewa ya yi:                 
                                  Jagora      :An yi Bori, an yi Bori!
                                                   :Na yanke awakina da kaji,
                                                   :An ce sa’a ta samu babba”.
                                                    (waƙa : Gambo)   
       
Idan aka dubi abin da aka faɗi a wannan ɗan waƙan, za a fahinci cewa lallai bori wani nau’i ne na magani, domin ya nuna cewa ya nemo sa’a a wajen ‘yan bori. Ya ce ya yanka awaki da kaji domin neman dacewa. Don haka, wannan nuni yake da cewa ana neman maganin wata buƙata da ga ‘yan bori. Wannan kuwa makaɗa Gambo ne ya tabbar muna da shi a cikin waƙarsa ta tsoho Tudu.
               Haka kuma domin tabbatar da lamarin bori yana cikin nau’in magani, ga wani ɗiyan waƙa da Naranbaɗa yake yi wa wani ɗan sarauta da ya yi takara. Yana cewa:
                              Gindin waƙa   :Ibrahima na Guraguri
                              Jagora            :Wani ya kunna ya ga ba wuri’
                                                    :‘yan bori sun kai shi sun baro,
                               Yara:            :Saruru ya battala abinai,	
                                                    :Ya koma bidat kwabon hwura”.
                                                    (waƙa: Naranbaɗa).

Ta kula da wannan ɗiyan waƙa zamu sake tabbatar da cewa’yan  bori suna bayar da magani , saboda ana zuwa neman magani domin biyan wata buƙatar rayuwa a wurinsu. Domin ya kawo cewa, shi ɗan takarar ya je neman sa’a wajen ‘yan bori, suka damfare shi ya zama babu kwabo sai an taimaka masa. Naranbaɗa ya nuna cewa ana amsar magani a wajen ‘yan bori.
            Haka kuma Mamman Shata Katsina, ya nuna a cikin bakandamiyarsa, cewa lallai ‘yan bori suna bayar da magani. Ga misali kamar haka:
                        Jagora:      Alolo mai ganga ya gode,  
                                            :Yaran mai ganga sun gode,
                                            :Ba malamai ba ne,
                                            :Ba ‘yan bori ba ne,
                                            :Ikon Allah ne,
                                            :Im  bori ne,
                               :Mai zai hana boka ya yi ɗansa ya samu.
                                         (Waƙa: Mamman Shata).

A wannan ɗan waƙa, mawaƙin ya nuna cewa, bori ma wata hanya ce ta neman magani, kamar yadda ya faɗi a cikin waƙarsa. Yadda boka ke bayar da magani in ya isa ya bawa ɗansa ya samu ɗaukaka irin ta sa. Don haka, wannan na nuna matsayin ‘yan bori  wajen bayar da magunguna musamman a Ƙasar Hausa.
      Haka a waƙar Ɗankwairo ta sarkin Gombe inda yake nuna cewa, lallai bori wani nau’i ne na magani, domin ya nuna cewa, idan ‘ya’yan sarakuna suna neman sarauta sukan je gun ‘yan bori domin neman magani ko sa’a gun ‘yan bori.  Misali a cikin wata waƙarsa yana cewa:
                       Jagora:   :Sarauta tana wurin,
                                      :Sarauta tana wurin wanda Jalla ya bai girma,
                                      :Shehu ka biɗa ga Allah ka samu,
                                      :Sai ga wani ɗan sakin Gombe bai biɗa ga Allah ba,
                                      :Ya sai babbaƙun tumakai,
                                      :Ya sai babbaƙun shanu,
                                      :Sai ya kiraye ‘yan bori,
                                      :Kullun ana yi mai bori,
                                       :Wawa bokaye sun kwashe masa kuɗinsa,
                                        ;Ba shi ga Allah bashi ga Annabi,       
	                              :Ba shi da tsuntsu ba shi ga tarko,
                                       :Bubu kuɗin kuma babu sarauta,          
	                             :Bubu kuɗin kuma babu sarauta.
                                     (Waƙa:  Waƙar Sarkin Gommbe ta Ɗankwairo)

A wannan ɗan waƙar ya nuna amon bori inda mawaƙin ke  nuna cewa ‘yan bori da bokaye suna bayar da magani. Haka kuma, Ɗankwairo yana cewa ‘yan bori suna bayar da magani ga waɗanda suke neman sarauta. Wannan shi ya ƙara tabbatar mana da cewa lallai ‘yan bori wasu rukunin al’umma ne  da ke bayar da magungunan biyan  buƙatun al’umma a cikinta. 

Bayan ga amon bori da aka samu ta fuskar bayar da magunguna a cikin al’umma, a cikin waƙoƙin baka na Hausa, ana samon kayan bori  a wasu waƙoƙin. Misali, Mamman Shata ya ƙara fito muna da bayani ƙarara cewa a kwai kayan mai bori, a cikin waƙarsa mai suna sarkin bori Sule, ya nuna cewa ƙarara akwai kayan bori, inda yake cewa:
                           “Jagora : Mata tai ta ce,
                                           :Kande ta ce Alhaji
                                           :Shata leƘa ɗaka,
                                           :Ka ga kayan Borin Sule,
                           Y/Amshi : Sarkin Bori Sule.	

                           Jagora : Zo!  Ya ka Shata leƙa ɗaka,
                                          : Ka ga kayan Borin Sule,
                           Y/Amshi : Sarkin Bori Sule.

                            Jagora    :Mamman abokin nan naka Sule,
                                            :Da kayan Bori yake,
                           Y/Amshi  :Sarkin Bori Sule.

                           Jagora      :Shata abokin nan naka Sule,
                                            :Da kayan Bori yake,
                          Y/Amshi   :Sarkin Bori Sule”.
                       (waƙa : Mamman Shata waƙar sarkin Bori Sule)

Idan aka dubi waɗannan ɗiyan waƙa, sun tabbatar muna da cewa, akwai kayan bori, dalili Kuwa shi ne shata yace, Mata tai ta ce, Kande ta ce Alhaji Shata leƘa ɗaka, kaga kayan borin Sule. Wannan ya  nuna muna cewa lallai akwai kayan bori. Daga misalin ɗan waƙar za a fahinci cewar, ‘yan bori sukan tanadi wasu kayayyaki na musamman da suke amfani da su wajen yin bori. Anan ma an samu amon kayan bori daga bakin mawaƙa. 
          Haka kuma, duk a cikin wannan waƙar ta Mamman shata mai suna Sarkin bori Sule, Shata ya ƙara tabbatar muna da cewa, kayayyakin da ‘yan bori ke ajiyewa a ɗakunansu, inda yake cewa:  
                                      Jagora             :Sai ko na ce Sule,
                                                   :Ba ni furar aljani,
                                                   :Wadda ya sha ya rage,
                           Y/Amshi         :Sarkin Bori Sule.

                           Jagora               :A bani tuwon aljani,
                                                    :Wanda ya ci ya rage,

                          Y/Amshi              :Sarkin Bori Sule.

                         Jagora                  :Sule ina naman aljani,
                                                     :Wanda ya ci ya rage,
                        ‘Y/Amshi             :Sarkin Bori Sule.

                        Jagora                     :Sule ina giyar ɗan Kayantake,
                       ‘Y/Amshi          :Sarkin Bori Sule.

                        Jagora               :Sule ina giyar ɗan Kayantake,
                       ‘Y/Amshi          :Sarkin Bori Sule.” 
                          (waƙa : Mamman Shata waƙar sarkin Bori Sule)

Waɗannan ɗiyan waƙa sun tabbatar muna cewa akwai kayayyakin da ‘yan bori ke ajiyewa a cikin ɗakinsu, dubi inda Shata ke cewa, Sule bani sauran furar da aljani ya sha ya rage, wannan ya nuna muna cewa ‘yan bori na aje fura a cikin ɗakinsu. Mamman shata ya ci gaba da cewa, Sule ya ba shi tuwon da aljani ya ci ya rage, wannan ma ya nuna muna cewa ‘yan bori suna aje tuwo a ɗakunansu, har nama, da giya suna ajewa a ɗakunansu, kamar yadda waɗannan ɗiyan waƙa suka tabbatar muna.

Baya ga amon kayan da ‘yan bori kana je, a wasu waƙoƙin ana samun amon nau’o’in bori. Misali, Bawa Ɗan’anace, da Mamman shata,  da Sa’adu Bori, da Sule Konko, da Alhaji Sani Sabulu na Kanoma sun ƙara tabbatar muna cewa akwai iri-iren bori, inda suke cewa a cikin waƙoƙin su kamar haka:                                                                                                                                  Bawa Ɗan’anace a cikin waƙarsa, bakandamiya ta Shago ya na cewa: 
                       Jaggora  :Ɗan’abdu  gataguru,
	                           :Duna kiɗanka ba kamar na mutum ba,
	                           :Kuma naɗin hannunka ba kamar na mutum ba,
	                          :Ɗan’abdu dud da idanunka ba kamar na mutum ba,
	                          :Ɗan’abdu ya hau Bori,
	                          : Borin da ba shi da girka,
	                          :Arne ba’a gyara maka iskoki ba.
                                      (Bawa Ɗan’anace : Waƙar Shago).
 Wannan ɗin waƙa ya fito muna da kashi ɗaya daga cikin ire-irin bori mafi girma a Ƙasar Hausa, watau borin girka. Wannan ya nuna muna cewa ƙarara, akwai borin girka, inda Ɗan’anace ke cewa, Ɗan’abdu ya hau bori, borin da ba shi da girka, wato yana nufin shago ya hau borin giri, wani kashi daga cikin ire-iren bori, wanan ya nuna muna cewa akwai ire-iren bori biyu daga cikin waɗanan ɗiyan waƙa.
       Haka kuma, Mamman Shata Katsina a cikin waƙarsa ta Sarkin Bori Sule, yana cewa kamar haka:
	           Gindin waƙa  :Sarkin bori Sule
                          Jagora      :Akwai mu da Borin ƙwarai,
                                           :Akwai mu da borin giri”.
            (Maman Shata: Waƙar Sarkin Bori Sule)
Mamman Shata ya ci gaba da cewa:
                            Jagora : Wa?  Amalan bori sule ,
                           ‘Ya /Amshi     :Sarkin bori sule 
                              Jagora          :Ina ‘yan borin gida,							                                                                                                                                                                                     
                            Y/Amshi       :Sarkin Bori Sule.		                                                                                :                                                 :Ina ‘yan borin dawa ,                                                                                                                                                                   
		
                           Jagora            :Sule waɗan su ƙaryar Bori suke,
                           Y/Amshi        :Sarkin Bori Sule.	
                           Jagora            :Tun da ƙaryar Bori kuke,
                                                  : ku zo ku ga Borin Sule, 
                           Y/Amshi        :Sarkin Bori Sule.	
             (Maman Shata: Waƙar Sarkin Bori Sule)
Waɗannan ɗiyan waƙa sun tabbatar muna da cewa akwai borin giri, haka kuma sun ƙara tabbatar muna da cewa akwai borin gida akwai kuma borin dawa.
       Haka kuma, Sa’adu Bori a cikin waƙarsa mai suna Bori, ya ƙara fito muna da cewa akwai borin gida da borin daji. Inda yake cewa: 
                              Jagora      :‘Yan Borin gida da Borin daji,
                                               :Bori ko gida shi na ishe Goje,
                                                 (Sa’adu Bori: waƙar Bori)

Wannan ɗan waƙa, ya ƙara nuna muna cewa ƙarara, akwai borin gida da borin daji, kamar yadda muka gani a wannan ɗan waƙa ta Sa’adu Bori. Idan aka yi la’akari da waɗannan ɗiyan waƙa za mu tabbatas an samu amon nau’o’in bori a cikinsu kamar yadda misalai suka gabata.
            Bugu da ƙari, Alhaji Sani Sabulu na Kanoma, a cikin waƙarsa ya na cewa:
                 Jagora          :Ga Sabulun Kanoma na Haja,
                                      :Sabulun Kanoma na Inno,
                                      :Ni ne mijin Masa’uda ginshiƙi ma ɗaukar nauyi,
                                      :Sani mijin Hajara da Biba mayakar arna,
                                      :Ni ne mijin Masa’uda ginshiƙi ma ɗaukar nauyi,
                                      :Awartagi makamar zafi,
                                     :Ne ne agajeri mai kashin dawakin sarki,
                Sanƙira         :Duhu ɗakin Bori.
                Jagora           :Yau ga Baushe ka ji damana ka taso,
                                     :Ka ji mugun Bori baka gyeruwa don girka.
Waɗannan ɗiyan waƙa sun ƙara nuna muna cewa, akwai borin girka, kamar yadda muka gani a wannan waƙar ta Sani Sabulu na Kanoma, inda ya ce kaji mugun bori baka gyeruwa ran girka. Girka kashi ne mai girma daga cikin kashe-kashen bori da ake aiwatar ƙasar Hausa.
          Haka kuma, Sule Konko a cikin waƙarsa, ya ƙara tabbatar muna cewa akwai nau’in bori mai  suna borin ƙarya watau, borin giri. Inda yake cewa:
 Jagora  :Su wance ana bori, ko ana rashin kunya Bori da cin tuwo,
               :Bori ya rantse sai ya ci malmalar dawa san nan yake hawa,
               :Su wance ana Bori, da ya ga ma su yin masa jawoni ingani, Jagora    :Su wance ana Bori  ko tana rashin kunya Bori da shan hura,
                      :Mai Borin ƙarya da yagga malmalar dawa kawota in gani,
               :Mai Borin ƙarya roƙo ni kai wurin Allah a kaika aljani,
               :A kaika wurin Inna ta hau da ɗangaladima su ci maka Uwa.
                                    (Sule Konko: Waƙar Bori)

Waɗannan ɗiyan waƙa, sun ƙara tabbatar muna da cewa lallai akwai borin giri, kamar yadda muka gani a cikin waɗannan ɗiyan waƙar  Sule Konko, har cewa ya yi roƙo yakai a wurin Allah, duk mai borin ƙarya, akai shi wurin Inna da Ɗangalama wai su yi mai ladabi, saboda ya na borin ƙarya. Duba da wannan, za a ga cewa, an samu amon bori wanda ya danganci ambaton wani nau’in bori a Ƙasar Hausa.
            Haka kuma, Farfesan waƙa, Umar M.B. Ya ƙara tabbar muna da cewa akwai kashe-kashen bori  guda hudu, inda ya ƙara tabbatar muna da haka a cikin waƙarsa mai suna bori. Yana cewa: 
                      Jagora:      Hmmmm! Hmmmm! Mu gaida ‘Yar Mairo,
                                            : Mu je gidan Danko,
                                            : Mu gaida ‘Yar Mairo,
                                            : Na ce mu je gidan Danko,
                                            : In babu girka su Gajera ba su motsawa,
                                            : Kai Danko Maye! Huhuuu! Huhuuu!
                                                (Umar M.B: Waƙar Bori)

A wannan ɗan waƙa mawaƙin ya ƙara tabbatar muna da cewa akwai borin girka, kamar yadda bayani ya gabata, girka wata hidima ce da ‘yan bori ke gudanarwa ga marar lafiya da suke ganin ta iskoki ce. Haka ya ambaci wasu nau’ukan iskokin da ake hawa borinsu kamar Danko da mairo da gajera.
 Umar , ya ci gaba da cewa:
                           Jagora      :Borin Fage,
                                            :Ga Bori na Girka,	
                                            :Borin Magani daban daga Borin Giri,
                                            :Borin Fage,
                                            :Ga Bori na Girka,
                                            :Borin Magani daban daga Borin Giri. 
                                              (Umar M.B: Waƙar Bori)


Waɗannan ɗiyan waƙa, sun fito muna ƙarara, da cewa akwai kashe-kashen bori har guda hudu kamar yadda Umar, ya nuna  a cikin waƙarsa mai suna bori, watau yana cewa akwai borin girka , da borin magani da borin fage da kuma borin giri. Wannan ya ƙara jaddada muna akwai waɗannan iri-iren bori. Musamman inda yake cewa:       
                            Jagora:      :Ni Umaru ba na fargaba wajen taro,
                          ‘Y/Amshi   :Farfesa ka ja mu je a kan batun Bori,
                           Jagora:      :Borin Fage,
                                             :Ga Bori na Girka,
                                             :Borin Magani daban daga Borin Giri,
                                             :Borin Fage,
                                             :Ga Bori na Girka,
                                             :Borin Magani daban daga Borin Giri. 
                                             :Shi Bori na Girka ban daga Borin fage,
                                             :Borin magani da ke sa ayi lallagi,
                                             :Namijin aljani ya na kunyar kunyar tsattsage,
                                                       
                                    :In a kwazazzabai da aljan mai yaa rage,
                                    :Gurgun lamari haram ba na Borin giri,
                                     :Borin Fage,
                                     :Ga Bori na Girka,
                                     :Borin Magani daban daga Borin Giri,
                                     :Borin Fage,
                                     :Ga Bori na Girka,
                                     :Borin Magani daban daga Borin Giri.
                                        (Umar M.B: Waƙar Bori)

Idan aka dubi waɗannan ɗiyan waƙa, ya ƙara fito muna da  ire-irin bori a ƙarara, inda wannan mawaƙin ke cewa, borin magani daban daga borin giri, ya nuna muna cewa shi borin girka ya banbam ta da borin fage, ya ƙara da cewa borin magani da ke sa  a yi lallagi, ya na nufin borin magani ya na bugarwa kamar yadda ɗan bori ke yi idan ya hau bori. Haka kuma, ya ƙara tabbatar muna da cewa akwai borin giri kuma ya banbanta da borin magani. Ambaton waɗannan nau’ukan bori da ya yi shi ya tabbatar da amon a cikin waƙoƙin baka.

 wasu mawaƙan kuwa sun yi ƙoƙarin ambaton yanayin zamantakewar ‘yan bori musamman abin da ya shafi dangantakarsu da iskokinsu. Misasali,
Sa’adu Bori da Mamman Shata Katsina, sun ƙara fito muna da zamantakewar ‘yan bori da kuma dangantakarsu da iskokinsu, musamman idan muka yi la’akari da abin da suka a cikin waƙoƙins kamar haka:
Sa’adu Bori ya na cewa a cikin waƙarsa mai suna Bori, inda ya ke cewa:
                         Jagora   :Kai Bori ya koma ga yara ya bar manyan mutane,
                                      :Yara ƙanana masu Bori,Auta ɗan maye suka tsoro,
                                      :Kai maye ɗan maye suka tsoro,
                                      :Kai macce kucaka ba ta Bori,
                                       :Kai macce ƙazama ba ta Bori,	
                                       :Kai wani kyewo sai ga Bori,
                                            :Kai wasu kaya sai ga Bori,	
                                            :Iya Bori abun fa tsoro, aljani abun fa tsiro,
                                            :Auta ɗan maye nika tsiro,
                                            :Kai maye ɗan manya ni ka tsoro,                                                                                                                                                                                          
                                            :Kai Bori manyan sarakai,
                                            :Yara ƙanana basu yi nai,
                                            :Ali abokina nada Bori,
                                            :Kai Jallo abokina na da Bori,
                                            :Kai Manu abokina na da Bori,
                                            :Inni na sa kai na a Bori
                                            :In Auta ɗan maye ni ka tsoro,
                                            :Kai maye ɗan manya ni ka tsoro,
                                            :Maye ɗan Manya ni ka tsoro, haba mayee.
                                              (Sa’adu Bori: Waƙar Bori)

Idan muka dubi waɗannan ɗiyan waƙa zamu ƙara tabbatar da cewa, akwai zamantakewa tsakanin ‘yan bori, da dangantakarsu da iskokinsu, ta duba da wannan jawabi na Sa’adu bori, inda ya ke cewa, Ali abokina na da Bori, kai Jallo abokina na da bori, kai Manu abokina na da Bori. Wannan ya nuna muna cewa ‘yan bori suna abota tsakaninsu. Ya ci gaba da cewa : Auta ɗan maye nika tsiro, kai maye ɗan manya ni ka tsoro, a nan ya ƙara nuna muna matsayin dangantakar ‘yan bori da iskokinsu. Haka kuma, ya ci gaba cewa, Kai macce kucaka ba ta Bori, Kai macce ƙazama ba ta Bori, Kai wasu kaya sai ga Bori,  a nan ya ƙara fito muna da zamantakewar masu bori (masu Bori a yau), kasancewar matan da ke bori a wannan lokacin ko wannan zamanin ba kucakai ne ba kuma ba su zama da ƙazanta.
         Haka kuma, Mamman Shata ya na cewa a cikin waƙarsa ta Sarkin Bori Sule, inda yake cewa:          
                                           Jagora    :Mamman abokin nan naka Sule,
                                             :Da kayan Bori yake,
                  	
	
                             Jagora       :Shata abokin nan naka Sule,
                                               :Da kayan Bori yake,
                           Y/Amshi     :Sarkin Bori Sule.

Idan muka dubi waɗannan ɗiyan  waƙa, zamu ƙara tabbatar da cewa, lallai ‘yan bori suna yin abuta, kamar yadda Mamman Shata ya tabbatar muna. Bisa ga bayanen da suka gabata za a ga cewar waɗannan mawaƙan an samu amon bori sosai a cikin ɗiyan waƙoƙinsu musamman abin da ya shafi zamantakewar ‘yan bori a cikin al’umma. Wannan zamantakewar kuwa ta shafi abuta tsakanin ‘yan bori rashin ƙaunar ƙazanta ga ‘yan bori da kuma tsoron maye. 

Ana samun mawaƙan da suka ambaci bori a cikin waƙokinsu musamman abin da ya shafi zamantakewa a cikin alummar Hausawa.Daga cikin mawaƙan  da aka samu nason bori a cikin waƙoƙinsu ta wannan fuska akwai Bala Ganɗo inda yake cewa:   
                                  Jagora   : kiɗan duma farauta,
                                                : Goge ka kiɗan Bori,
                                                : Duk mai salati garkar malam,
                                                : Yaka komawa. 
                                ( Mawaƙ :Bala Ganɗo Ambursa. )
                                ( Waƙa    :Ba a gane manya, sai ci ya samu.)

A wannan ɗan waƙar mawaƙin ya  ƙara nuna muna cewa, lallai  goge na ɗaya daga cikin kayan ƙiɗan Bori, kamar yadda Bala Ganɗo Ambursa ya  faɗa cewa, Goge ka kiɗan Bori. Wannan na nuna ‘yan bori suna amfani ne da Goge a matsayin kayan kiɗi.
          Haka kuma, Ado Isah Gwanja, a cikin wata waƙarsa mai suna “Warr”  shima ya ambaci amon bori, inda ya ke cewa kamar haka: 
	                               Jagora         :Bana an gama komai.
                               Ƴ/amshi      :Eh mana.
                               Jagora          :Bori ya kashe boka,
	                     ƴ/amshi        :warr.
                              (Ado Isah Gwanja: Waƙar Warr)

Ado Isah Gwanja, ya yi amfani da Bori wajen karin magana, kasancewar, karin magana ya mamaye fannin rayuwar Bahaushe. Ya ƙara nuna muna cewa lallai bori yana da muhimmancin gasge ga rayuwar Bahaushe, musamman ganin yadda ake amfani da kalmar  bori wajen gina karin maganar Hausawa.
Bugu da ƙari, a cikin wata waƙarsa  mai taken “Naji Daɗi” yana cewa:
                         Jagora  :Naka dai shi ne naka,
                                     :Kar ka je ne ma,
                                     :kan ka zan wane a duniya akwai fama,
                                    :Tun da tarko sa’arsa na jikin ɓurma,
                                    :Mai shiga kogi zai ga martabar koma,
                                    :Masu sanyi na jiki ba sa yi Bori ba.

Idan muka dubi waɗannan ɗiyan waƙa, zamu tabbatar da cewa, lallai bori aiki ne na jaruntaka da ke son jajircewa, kuma bori baya son wanda ke da kasala, watau wanda baya iya wani ƙataɓus. Kamar yadda  Ado Isah Gwanja ya faɗa a cikin waɗannan ɗinyan waƙa. Inda ya ke cewa, masu sanyi na jiki ba sa yi Bori ba.
            Naziru M. Ahmad, a cikin waƙarsa mai suna Bori, ya ƙara tabbatar muna cewa lallai akwai Sarkin Bori. Inda yake cewa:
                                   Jagora   :Kiɗa da kuɗi sun ramma juna duka,
                                                 :Kuɗi da jini sun san da juna duka,
                                                 :Ruwa da wuta ashe akwai wani tsaka,
                                                 :Sarkin Bori amma kamar nai haka,
                                                 :Borii
                                                 :Borii uhm!
                                 (waƙa : Naziru M. Ahmad)

Haka kuma, ya ci gaba da cewa:  
                               Jagora    :Yaro Bori na ce,
                                             :kai Bori na ce,
                                             :Sarkin maza na ce,
                                             :Dan mayya da kai na ke, 
                                             :Borii e.e
                                     (waƙa : Naziru M. Ahmad)

A wannan ɗan waƙa mawaƙin ya ƙara tabbatar muna cewa lallai bori yana  da mummancin gaske ga rayuwar Bahaushe, inda har ya kai yana da sarauta ta sarkin bori.Domin tsarin shugabanci wani nau’i ne na tsarin mantakewa. Wannan na nuni da cewa, a tsarin zamantakewa a tsakanin ‘yan bori akwai shugabanci. Shi kuwa shugabanci sila ce ta samar da tsarin zamantakewa nagartacce a cikin al’umma. Haka kuma, duk a cikin waƙarsa ya ƙara da cewa:
                             Y/Amshi  :Bori na ce,
                                             :Bori na ce,
                                             :Ni ce Magajiyar,
                                             :Bori na ke,
                                             :Bori na ke,
                                             :Ni ce Magajiya.
                                    (waƙa : Naziru M. Ahmad)

Waɗannan ɗiyan waƙar ya ƙara tabbatar muna da cewa, lallai akwai magajiyar bori, kamar yadda muka gani a cikin kashe-kashen bori, inda muka ga akwai borin da  ake gudanar wa a gidan magajiyar bori. Wannan ya nuna muna cewa bori yana da magajiya kuma mace ce magajiyar bori, magajiyar bori a nan nuni yake da sarauniyar ‘yan bori gefen mata, wannan ya daɗa nuni yake da tsarin shugabancin bori.
         Haka kuma, Garba Ɗanwasa ya ambaci amon bori a cikin waƙarsa, a lokacin da yake tayar da wani ɗan Tauri mai suna Manu baka farauta. Inda yake cewa:
                              Jagora    :Gagara bawan mai ganga,
                                             : Mai dan ɓali,
                                             : Baran Manu,
                                             : Mai Duna da Kanɗe,
                        ‘Yan/Amshi : Baka yin gudu daji,
                                             : Mamman mai ganga,
                                             : Shi da dai mugun Bori mai ban Tsoro,
                                             : Ina Manu toron giwa baka farauta.
                                                  (waƙa : Garba Ɗanwasa)               

A wannan ɗan waƙar, mawaƙin ya kara nuna muna cewa, lallai bori abin tsoro ne, haka kuma tabbatar  jawabin da Sa’adu Bori ya yi a cikin waƙarsa mai suna bori, inda yake cewa, Bori abun fa tsoro, aljani abun fa tsiro. Lallai wannan zancen haka yake kamar yadda muka gani a cikin bayanan da suka gabata. Domin wannan na nuna muna azamantakewar ai’ummar Hausawa, bori wani abu ne jama’a ke jin tsoransa. Idan kowa ana jin tsoron abu, to tilas ne a yi taka tsan-tsan da shi domin kaucewa  abin da zai faru na fushin ɗan bori.

Duba daga bayannai da misalai da suka gabata a wannan babin, za a ga cewa an samu nason bori daga bakin mawaƙan baka na Hausa da dama a cikin waƙoƙinsu na yau da kullun inda suke ambaton bori, ko wani abu da ya shafi bori kai tsaye ko kaikaice. Daga cikin waɗannan ɓangarori na bori da mawaƙan suka ambata sun haɗa da bori da ‘yan bori da kayan bori, da nau’o’in bori da bori a zamantakewar Hausawa da sauransu da damaDonhaka, ko shakka babu an samu nason bori a cikin waƙoƙin baka na Hausa a cikin waƙoƙinsu daban-daban.
[bookmark: _Toc161234547]BABI NA BIYAR
KAMMALAWA
[bookmark: _Toc161234548]5.0  Shimfiɗa
 A wannan babi kammalawa ce na wannan aiki wanda ya ƙunshi  taƙaitawa tare da fito da sakamakon da wannan bincike ya gano bayan an kammala  shi da kuma shawarwarin da mai bincike ya bayar.
[bookmark: _Toc161234549]5.1 Taƙaitawa
Wannan binciken ya sami damar lalubo nason bori daga bakin mawaƙan baka na Hausa. Bayan shimfiɗar aikin, an yi ƙoƙarin kawo bayanin dalilin wannan bincike da manufar wannan bincike da hanyoyin gudanar da wannan bincike da farfajiyar wannan bincike da muhimmancin wannan bincike. An yi hakan ne domin ya ba da dama wajen tsaftace shimfiɗar aiwatar da nazarin da za a aza shi bisa tubalin da ya dace.
         A wani kaso na aikin kuwa, an yi waiwaye kan ayyukan da masana da manazarta suka gudanar mai alaƙa da wannan bincike kai tsaye da kuma a fakaice. An yi hakan ne domin a kauce wa maimaita ayyukan da aka riga aka yi. Haka kuma wannan nazarin ya kawo hujjar cigaba da bincike.
	A wani kaso na aikin kuma, an yi waiwaye ne a kan bori, inda aka bada ma’anar bori, da takaitaccen tarihin bori, da yadda ake bori da matakan yin bori, inda nazarin ya kawo matakan yin bori mataki-mataki ya yi bayanin su, haka kuma nazarin ya kawo kashe-kashen bori, inda aka bada ma’anar ko wane bori da kuma yadda ake yin sa.
          Bayan haka kuma, binciken ya dubi nason bori daga bakin mawaƙan baka na Hausa. Inda ya yi bayani kan yaddda mawaƙan baka na Hausa ke amfani da nason bori a cikin waƙoƙinsu. Nazarin ya lura da yadda mawaƙan ke amfani nason/amon bori a cikin waƙoƙinsu. Inda a ka dubi nason bori ta fuskar magani da ga bakin mawaƙan baka na Hausa, mawaƙan sun ƙara nuna cewa lallai bori magani ne. Haka kuma, an fito da nason bori ta fuskar kayan mai bori daga bakin mawaƙan baka na Hausa, inda aka gano mawaƙan da suka ambaci kayan bori a cikin waƙoƙinsu na Hausa. Binciken ya kuma ratsa cikin waƙoƙin baka , inda nazarin ya ƙara tabbatar da cewa akwai nason ire-iren bori a cikin waƙoƙin baka na Hausa.
         Haka kuma, binciken ya dubi yadda zamantakewar masu bori da kuma dangantakar ‘yan da iskokinsu daga bakin mawaƙan baka na Hausa, inda aka  samu mawaƙa da dama  da suka nuna yadda zamantakewar masu bori take da kuma dangantakarsu da iskokinsu take duk a cikin waƙoƙinsu.  Daga ƙarshe, an dubi bori a wasu zamantakewar al’ummar Hausawa daga bakin wasu mawaƙan. A taƙaice, waɗannan zantuka da aka kawo a sama, sune ƙunshiyar abubuwan da babin ya tattauna a taƙaice.
[bookmark: _Toc161234550]5.2  Sakamakon Bincike
            Kasancewar Hausawa mutene ne masu tunanin riƙon  hanyar bautarsu ta gargajiya. Waɗannan hanyoyi su ne Bori, tsafi, da kuma camfi. Don haka ne aka yi ƙoƙarin nuna nazarin bori daga bakin mawaƙan baka na Hausa. Hausawa sun riƙe wannan hanyar bauta ne don cimma biyan wasa buƙatunsu na rayuwa. Haka kuma binciken, ya gano yadda ‘yan bori keyin bori, da kuma matakan yin bori, nazarin gano kayan mai bori ,harma da ire-iren bori da sauransu.
     Bugu da ƙari, sakamakon wannan binciken ya fahince rawar da nason bori ke  takawa a cikin waƙokin baka na Hausa. An fito da yadda mawaƙan baka na Hausa suka ambaci nason bori a cikin waƙokinsu, sannan kuma an kawo ɗiyan waƙan da waɗannan mawaƙan suka ambaci bori a cikin su.  
            Haka kuma, binciken ya gano yadda mawaƙan baka na Hausa suka yi amfani da bori  a cikin waƙokinsu,  inda aka gano wasu sun yi amfani da nason bori ta fuskar cewa lallai bori magani ne, kuma aka kafa hajja da waɗannan ɗiyan waƙa. Binciken ya gano mawaƙan da suka yi magana a kan bori ta fuskar kayan mai bori, inda banciken ya zaƙulo wasu baitoci daga bakin mawaƙan da suka ambaci kayan mai bori a cikin waƙoƙinsu, aka kuma kawo waɗannan ɗiyan waƙan. 
        Haka kuma, binciken ya gano mawaƙan baka na Hausa da suka ambaci ire-iren bori a cikin waƙoƙinnsu, inda aka kawo sunayen mawaƙan tare da kawo ɗiyan waƙoƙinsu domin kafa hujja.
           Binciken ya kuma gano dangantakar masu bori da kuma zamantakewar ‘yan bori da iskokinsu daga bakin mawaƙan baka na Hausa, a inda wasu mawaƙan kuwa sun yi ƙoƙarin ambaton yanayin zamantakewar ‘yan bori musamman abin da ya shafi dangantakarsu da iskokinsu. Wasu mawaƙan kuwa, sunyi ƙoƙarin nuna dangantar ‘yan bori a tsakaninsu.
          Har wa yau, binciken ya gano  wasu mawaƙan da suka ambaci  tsarin zamantakewa a tsakanin ‘yan bori a cikin waƙoƙinsu. 
[bookmark: _Toc161234551]5.3 Shawarwari 
	 Wannan bincike  ya na kira da babbar murya  ga masu ruwa da tsaki wajen taskace wannan al’ada da ke cikin addanin Bahaushe na bori, domin gudun salwantar ta. Yin haka zai sa wannan al’ada ta bori ba za ta gurɓata ba da wasu bakin al’adu na bautar iskoki waɗanda suke kwararowa a cikin ƙasar Hausa a halin yanzu. Domin duk irin waƙokin da aka yi amfani da su a cikin wannan bincike, ƙalilan ne daga cikinsu yara matasa ke saurare. Dalili kowa shi ne, wasu daga cikinsu ba su fahintar Hausar da aka yi amfani da ita a cikin waƙar. Kenan akwai bukatar a kama koyar da irin waɗannan waƙoƙin na baka a cikin makarantummu tun daga firamare har zuwa matakin jami’a.
           Wata shawara da ake bayarwa ita ce, ta zurfafa nazari a kan bori ta fuskoki da dama. Kuma akwai abubuwa da dama na fasaha da za a iya fitarwa a ciki wanda ke ƙunshe da wata falsafa ta rayuwar Hausawa. Haka akawai buƙatar hukuma, ta ƙarfafa wa mawaƙan gwaiwa ta yadda za su ƙara himma wajen adana al’adun bori a cikin waƙoƙinsu, domin taskace al’adun bori a cikin waƙa. 
[bookmark: _Toc161234552]5.4  Naɗewa
	A wannan babi an taƙaita bayani ne na wannan bincike wanda ya ba da haske a kan yadda kundin yake gaba ɗaya.  Sannan kuma an kawo bayani a kan abin da binciken ya gano  wato sakamakon da aka samu bayan kammala wannan bincike. Inda aka yi bayanin bori daga bakin mawaƙan baka na Hausa, wanda ya fito da fasahar wasu mawaka da suka ambaci nason bori a cikin waƙoƙinsu na Hausa. A wannan fanni an fito da hoton bayanin yadda mawaƙan baka na Hausa na da, da na yanzu suka sa bori a cikin waƙoƙinsu domin nuna ƙworewarsu ta harshen, kasancewar mawaki baya mallakar harshe, sai dai harshe ya mallake shi. Haka kuma, ya kamata manazarta su riƙa shiga cikin nau’o’in bori domin leko falsafar rayuwar Bahaushe a kan abubuwan da suka shafi rayuwa. Da fatar wannan bincike ya amfani duk wanda ya karanta shi ta hanyar sauya masa tunanin cewa bubu  mawaƙan baka na Hausa da suka ambaci nason bori a cikin waƙoƙinsu.                                                                                                                                                                                                                  

